SIAHHLAWH: MI RIANTU\nMathai 20:28, “Milai Fapa cu rianmi si loin mi riantu si dingah le mi tampi tlen dingah a nunnak pe dingin a ra a si,” tiah a ti.”\nSersiammi ramsa bur umkhawm hmuahhmuah in hruaitu an nei ih cui hruaitu dinhmun cu bur hrekkhat ahcun cuh awknakin, bur hrekkhat ahcun suahkeh ihsin an comi dinhmun asi. Cuvek in milai burkhawm umkhawmnak kipah hruaitu an um ringring. Hruaitu, hotu, uktu an um ringring theu. Asinan hruaitu in an hruaimi pawl nunah ziangtluk tiang an ciahneh, an uk, thu an nei, an kaihruai, lamzin an hmuh tvp cu khat le khat a bang aw lo. Cun, an hruaimi pawlin anmah hruaitu parah ziangtluk tiang up awknak an nei, upatnak an pek, thu an lung tvp khal a bang aw cio lo. Cuvek toto in, Milai mibur umkhawmnak kipah hruaitu dinhmun cuh awknak in milai thuanthu a ti danglam in mi tampi a siatsuah theu. Mibur umkhawmnak, ramkulh, ramthen, kumpi cozah, vengsung pawlkom, biaknak le humhim awknak, tvp, a phunphun in milai pawlkom le burkhawmnak kipah hruaitu, hotu, uktu an um ringring. Leitlun milai thuanthu kan zoh asile hruai awkdan a phunphun a rak um. Cuilakah a thabik tiah mi tampi in an zummi nunpimi le Pathian thu in in zirhmi, "siahhlawh hruaitu" thu a hnuailamah tawiten zir hnik uhsi. Bawipa Zesu cu “leitlunah renmi siloin midang riantu dingah a ra” ti ah ngan asi.\nTunai leitlun thuthang kan zoh asile Arab ramah thahrum hmangin ukbet awknak (dictatorship) duhlo in aukhuannak kan thei. Khuahlan siangpahrang uknak khal a hlo sinsin. Democracy, senpi duhnak lalnak hi tuisan minung pawlin milai, mibur pehtlaihnak le pawlkom kaihhruai uk awknak hrangah a famkim asilo hmanah a tha bik tiah an ruahmi le ausuahpimi asi. Sumdawnnak pawlkom (business company), sumpai hlawknak hawllo pawlkom (nonprofit organization), biaknak lam pawlkom sung khalah uk awk daan le kaihhruai awk daan thabik santhar minung pawlin an hawl vivo tikah "siahhlawh hruaitu" "servant leadership" hin milai diriamnak sangbik a pek ih mibur/pulpak tuanrah tambik a suahpi asi ti ah a pomtu le hmangtu an tam sinsin. Zesu in leitlun a rat tikah a dungthluntu pawl a hruaidan thu hrampi hi ziangtluk a thuk in sang, a tha timi mi tampi in an hmu suak sinsin. Asinan, leitlun mi pawlin "siahhlawh hruaitu" an ti tikah thlaraulam tello milai hlawknak le lungawinakah a tawpmi asi. An renmi cu Pathian siloin milai duhnak asi. A hnuailamah sim duhmi cu khrihfa zumtu pawlin kan zaten kan rianmi Bawi cu Pathian asi ih ziangvek dinhmun, hnatuan, khui hmun le ram, zovek milai thawn ziangvek pawlkom le company, cozah kumpi le pursum leilawnnakah siseh leitlun khuiram khalah siseh kan um, kan nun, hna kan tuan khal asile" siahhlawh hruaitu" lungput thawn hna kan tuan, nitin kan nung, kan kiangkap milai pawl kan pehtlaih tikah mi hlawhtlingbik kan si ding ti ka zum. Kan renmi cu Pathian asi ih siahhlawh kan ti tikah Pathian Thlarau in a duhduh in a hmanmi, a siahhlawh kan si tinak asi. Curuangah a hnuailam vekin tawiten zir hnik uhsi.\nLeitlunah lalram pahnih a um vekin milai cu burhnih ah then a si: Pathian lalram (thleunak lalram) misa le satan lalram (thim thu neihnak lalram) misa ti in. A hnuailamah catawi nganmi ah Pathian lalram misa pawlin leitlunah ziangvek lungput thawn kanmah le dinhmun cio ihsin hruaitu tuanvo kan tuan timi tawite zir hnik uhsi. Zesu in “leitlun deng tiang fehsuak dingin” in fial ta vekin Khrih dungthluntu zumtu cu leitlun killi ah kan karhzai vivo zo. Zumtu Pathian fa, Khrihfa pawl cun pawlkom tintan, mibur phunkim lakah kan tel vivo. Kan telnak hmunkipah leitlun eng le cite si vivo ding kan si. Leitlun hmun killi ah a ummi Pathian “Siahhlawh Hruaitu” pawl lungput cu ziangvek asi tiah zoh hnik uhsi. Leilung sersiam thawk ihsin tuisan minung pawl lak khalah a thabik hruai awkdan, a danglam dahlomi khat le khat milai pehtlaih awkdan, kaihhruai awk dan le lungput, mibur pehtlaihnak nun lamhruaitu Pathian thu in in zirhmi asi. A tawizawngin sim asile siahhlawh hruaitu pawl renmi Bawi cu Pathian asi ih kan kiangkap milai pawl kan kaihhruai daan, pehtlaih daan cu duhdawtnak, midang rennakah hram a tohmi Pathian thu vekin kaihhruai awknak, khat le khat pehtlaih awknak asi. Mi hrek cu cozah kumpi, company, zirnak tlawng, vengsung mibur lakah, kawhhran le biaknak lam pawlkom sungah, tvp in hmun hranhran hmun tintianah siahhlawh hruaitu pawl cu an nung ih an renmi Bawipa ih tumtahnak hrangah nungin an Bawipa an rian. Leitlun minng, thim fate pawl cun mibur umkhawmnak kipah thuneihnak, lalnak, mi uk duhnak, midang parah thuneihnak, larnak, mai hlawknak, lamtang tuah awknak, tvp tisa cangvaihnak in mibur lakah an telnak kipah an cang vai ringring. Thim thuneihnak in a uk hrih mi leitlun kan nunnak ah siahhlawh lungput thawn Pathian kan rian theinak ding hrangah Pathian siahhlawh pawl lungput ziangvek asi ti zoh hnik uhsi.\nA. Dinhmun: Lei le van sersiamtu riantu, tlaklo cingin zangfahnak in siahhlawh ah Pathian ih cohlanmi, kawhhmi, hnatuan fialmi, le tuanvo pekmi, hnatuan fialmi tuansuak dingin a tulmi ziangkim pekmi, niambik dinhmunah ret aw cia in tangdor in tlakbetnak umlo, ziangkim hmuhtawnmi cu thatnak hrang cangter ringrigntu Bawipa riantu, lei le van thuneihnak hmuahhmuah neitu ih thuneihnak thawn tuanvo pekmi le fialmi, umpi mi asi.Midang zohman le dinhmun ziangvek a uk in a kaihrem (control) lo ih amai tisa mizia cu a ukbet (control) sawn asi. Cucu siahhlawh hruaitu ih nun thuhram, leitlun damsung hnatuan, hngat awknak asi. Zaingvek dinhmun le zovek thawn an um tik khalah a lungput a thleng aw dah lo ih Pathian fialmi tuanvo tuansuak dingin leitlun pawlkom le mibur dinhmun sinak parah a hngat aw lo ti a fiang. Pathian thawn nitin pawlkom pehzawm awknak in Thlarau Thianghlim hnatuannak hrangah a duhduh in a hman theimi dinhmunah a lungput a thum aw ringring.\nb. Cawimawinak: Leitlun milai pawl cawimawinak a cohlang lo ih Pathian hnen ihsin a rami cawimawinak ni sunglawi hmailamah a ra lai dingmi hngakin a tuanvo felfai te in a tuan ringring. Amai hrangah milai cawimawi le upatnak a hramhram in a hawl dah lo. Leitlun damsungah cawimawinak a co mi cu a renmi Bawipa cawimawinak asi ti thei in amai hrangah zianghman porh awknak, cawimawinak uan awk ding a nei lo. A hramhram in milai cawimawinak le upatnak a hawl dah lo ih diklo le mawilo zetin ngah theihmi milai cawimawi le upatnak pawl cu a hnawng sawn.Leitlun milai tisa ah cawimawi tlak, cawimawi ding a um loih a ralai dingmi a siat thei lomi kumkhua nunnak sungah cawimawinak a co dingmi cu a zohmi le ruahsan mi asi. Satan in Bawipa Zesu hnenah leitlun cawimawinak a pek dingin a thlem tikah a hnawn vekin siahhlawh hruaitu cun leitlun cawimawinak cu a hnawngih Bawipa hnenah cawimawi sunloihnak cu a hlan sawn asi.\nc. Doraal: A renmi Bawipa in “keimah in huat ruangah nannih khal an lo hua ding” tiah thu a cahta mi cu a thei ringringih amah huatu milai pawl parah ruahnak, tongkam le tuahnak in siseh siatnak a ruat dah lo, a tong dah lo ih a tuah dah fawn lo. Siatnak in zianghman a thungrul dah lo. A ngaidamih an hrangah thla a camsak, Pai hnenah ngaidam a dilsak, thawlsuah a dilsak sawn. Leitlunah lalram pahnih a umih cui lalram pahnih do awknak lakah a renmi Bawi ih raalkap tha si in raalhmai tuangtu maw, dunglam ihsin bawmtu asi khalah a raal cu milai asilo, thlarau sual thim thuneihnak asi ti a thei fiangih a raal pawlih hmanrua khal fiangzetin a thei. A raalpa ih hmanrua tisa duhnak, mit ih cakhiarmi, milai porh awk uan awknak pawl tla cu fiangzetin a thei ih a hrial thiam ringring asi. A Bawipa ih raal cu a Bawipa ih thupek vekin a do ih a Bawipa ih hriamhrei, huham cahnak lawng a hmang. A Bawipa ih nehcia zomi raal cu nehtu nun nunpinak in nitin nehnak thu a puang sawn asi.\nd. Renmi Bawi: Siahhlawh cun zo ka rian ti fiang zetin a Bawipa a thei. A renmi Bawi ih duhmi, tuanvo pekmi, tuan in a Bawipa ih lungawinak lawng a ruat. A Bawipa ih duhmi a duh ih a huatmin a hua, nuam a timi nuam a ti. A Bawipa ih huatzawng thilah a lung a awi lo ih a hni rero lo. Cuticun leitlun mi pawlin ziangtin an hmu, an upat maw an nautat maw timi ah a buai nawn lo. Milai thinlung phur hlawptlonak (feeling) in a nun a uk lo. A har maw, har lo, paih maw paihlo, duh maw duhlo timi thusuhnak in a nunah lam a hruai loih a renmi Bawipa ih fialmi pohpoh lungawi hlawptlo zetin a tuan. A hrangah phunzainak ding zianghman a umlo. Ziangah tile a renmi Bawi a thei ih tuanvo a pe tu,a ko tu, a parah thuthentu, hlawhman laksawng petu khal zo asi ti fiangtukin a thei.Leitlun milai lungawinak hawlin zianghman a tuah dah fawn lo. Amah le mah hum awknak hrangah midang a mawhsiat dahlo ih amai mawhnak hupphentu le silo zetin dinpitu ding lamtang a hawl dah fawn lo. A renmi Bawi a thei ih a Bawipa in tuanvo, dinhmun, le sinak a pekmi parah phunzai loin le midang zohman mawhsiat loin hmailam zoh in nitlin lungawi sopar ten a leitlun nun a hmangih, a renmi Bawi ih mithmai zoh ringring a rian.\ne. Laksawng: Siahhlawh hruaitu cun tuanman laksawng cu hi leitlun lalram, thim thuneihnak milai pawl hnen ihsin a ra lo ti a thei. Milai upatnak, milai cawimawinak, hminthannak, sunlawihnak le Pathian lalram cuaithlainak cu a ling a let awaw asi ti fiangten a hmu. A renmi. Bawipa ih cuai thlainak cu fiangte in a thei ih kumkhua daih laksawng cu retsak cia mi a um asi ti a fiang. Leitlunmi pawlih cuai thlainak, tikcu reilam,damsau lam, mipum tam lam, hnatuan ziangtluk upattlak, dinhmun sang, mithmuh ah zohmawinak le upatlak sinak, milai cawimawinak, sumpai thawn cuai thlainak, tvp thawn zianghman pehtlaihnak a um lo ti fiangzet in a hmu ih a ra lai ding ni zoh in nitin a renmi Bawipa cu a rian. Leitlun milai pawl cawimawinak le upatnak hawlin zianghman a tuah dah lo. A neihlo mi le ti thei lomi, amai kutsungah a umlo mi, tuanvo pek asilo mi parah a buai dah loih amai kutsungah tuanvo pekmi parah a fel theibik le a tha theibik in a ti thei tawk zuam in a Bawipai’ mithmai zoh in ziangkim a tuah. Laksawng duh ruangah siloin Bawipai’ zangfah duhdawtnak ruangah a sungah a nungmi Thlarau ih kaihruainak in a cangvai in a Bawipa a rian.A laksawng cu amah a duhbiktu le a duhbikmi a Bawipa thawn sankhuk pehzawm, pawlkom awknak nei in Pathian insang sungtel asinak asi.\nf. Tuanvo pekmi: A renmi a Bawipa ih tuanvo a pekzat hnakih tam a beisei dahlo ih tuanvo pek asi zatin phurzet, lungawi le upatnak thawn a tuan. Midang tuanvo ah a buai dah loih midang tlaksamnak a thangsiat a relsiat dah lo. Midang tuahnak thawn tahtthim tahratin amai tuahmi le sinak ah tluang a khawng dahlo. Amah le mah midang thawn tahtthimin a tha a nau dah fawn lo. Ziangkim parah a thlengmi cu amah le Pathian karlak thu asi ti a fiang. Midang tlamtlin lonak cu hmanrua ah hmangin amai hmai phiahfai a tum dahlo. Midang tlaksammi parah a bawm theinak lamzin umsunah ziangtin ka bawm ding timi lawng ruatin a tuan ringring. Milai lungawiter dingin zianghman a tuah dah lo, a renmi a Bawipa lawng a zoh ih milai huatzawng le amai tuarnak ding khalah tih le khur cing khalin hminsiat thangsiat hlawh dingkhal ruat loin a Bawipai duhnak hawlin a tuan. Amai lungawinak hnakin a Bawipa ih fialmi hnatuan, a renmi milai pawl lungawinak thupi sawnah a ruat. Amah tuanvo petu zo asi ti a thei fiang. Nitin nunah zovek milai thawn an nungih ziangvek hna a tuan khal asile tuanvo a petu le a renmi Bawi zo asi ti a fiang ringring.\nSiahhlawh hruaitu cun “tuah aw, tuah aw hlah” ti siloin duhdawtnak in a nung, a kaihruai. Huatnak in a nunah hmun anei lo ih huatnak cu thim thuneihnak lalram misa pawl hmanrua asi ti a thei ih huatnak a nunpi lo. Midang duk duhnak, dinhmun le midang parah thuneih duhnak thawn zianghman a tuah dah lo. Hlawknak, mai tanghainak, mai hmakhua sialnak in a nun a uk fawn lo. Duhdawtnak cu daan le dun, tuah aw tuah aw hlah timi parah a hngat aw mi asilo. Duhdwwtnak cu renmi pawl thatnak, hmasawnnak, nitin nun le hmailam saupi hrang a thupi sawn hril thiam dingin lamhmuhnak, satan bumnak thang hrial thiam dingin siseh thangsungah a tangtu pawl suak dingin bawmtu sawn a si ringring. A renmi Bawipai hmin sunlawinak cu a ruahsanmi le lungawinak asi. Amai hlawknak le nuamnung cen dingmi tanta in a renmi Bawipa ih milai pawl cu rian in tisa thihnak le har tuar khal a hril sawn. Duhdawtnak cun ngaidam theilo aneihlo vekin a Bawipa ih ngaidam thei mi pohpoh a ngaidam ih milai zovek par khalah ruahsanak in a khat. Sihmansehla a renmi Bawipa ih thupek hnuaiah nungin a cangvai ringring. A renmi Bawipa hnakin duh sawnmi zianghman a nei lo. A renmi Bawipa a duhdawtnak cu a thupek thlunnak le a renmi a Bawipai’ duhdawtmi pawl duhdawt, a huatmi huatnakin a nitin nunah a lang ter. Arenmi Bawipa ih lungawinak cu amai lungnawinak hnakih thupi sawnah a ret.Midang parah a pehtlaihnak, kaihhruainak pohpoh cu midang parah thuneihnak, lalnak, uk duhnak si loin midang thatnak hlawknak, thansohnak, Pathian thawn an nai awk sinsin nak ding hrang le Pathian fialmi tuanvo an tuansuak theinak ding hrang ah bawmtu le sawmdawltu asi ringring.\nThu pakhatkhat thuthluknak tuah a tul tikah a hramhram in amai duhnak in thu fehter a tum dahlo, amai duhnak tlun dingin midang a nawr hrim dah lo, thahrum le tongsia tonghrang a hmang dah lo ih a nemzawng le thinlung daiten Pathian duhzawng thuthluknak tuah thei dingin a pehnpartu pawl le thutluhknakah a teltu pawl a simfingin a kaihruai sawn. Amai duhnak in thu a fehnak ding hrangah lamtang a hawl dahlo ih midang siatnak a sim dah fawn lo. Midang ruahnak upatnak a nei. Midang in a ruahnak an ngaisang lo, an upat lo ruangah riahsia in a um dah lo. Thu nepnawi kaihhruai awkndan thu ruangah siseh amai lungawi riahsiat ruangah siseh a renmi Bawipa ih tuanvo pekmi tuansuak thei lo ding khawpin a buai dah lo. Milai ruahdan hmuhdan pomdan men ruangah a thupi bik sawn thuthluknak felfai tuahsuak theilo ding khawp in a buai dah lo. Atthlak thu el awknak ah a tel dah lo. Diksawn si zuam awk nak ah tongkam a thlak dah lo. A renmi Bawipa thupek cu amai nunnak hnakin thupi sawnah ruatin upatnak a pekih amai nunnak parah thuneitu ah a ret. A minungpi pawl parah Pathian hmuihmel a hmu thiamih zovek khal upatnak thawn a pehpar. Thuthluknak fate bik ihsin a tumbik tiang a renmi Bawipa rawn hmaisa loin zianghman thuthluknak a tuah dah lo. Ka dikbik asi tiah a ruat aw dah lo ih milai theihnak famkimlo in nungmi ka si ti a thei aw ringring. Siahhlawh cun amai duhnak a rian thei lo ti a theih vekin amai duhnak cu tanta tahratin a renmi Bawipai’ duhnak in a nun pumhlum uk thei dingin a nun pumhlum cu thawinak nung vekin a renmi Bawipai’ hmaiah ziangtik lai khalah a hlan ringring. A renmi Bawipa thawn be-sawn aw tawn in ziangtik lai khalah a nung tikah milai ruahnak hmuhdan pomdan duhdan pawl cu kross parah khenbet ringringin a renmi Bawipai’ duhnak sawn cu a lungsungah fiang zetin a thei ih a rian. Nitin a hmuhtawnmi parah ziangvek thuthluknak khalah siseh a renmi Bawipai’ duhnak vekin thuthluknak tuah dingin a nun a ap aw ringring.\nSianghlawh hruaitu cun leitlun nun cu ziang asi ti a thei fiang: A renmi Bawi ih tumtah, duhnak, tuanvo pekmi tuansuak ding cu a leitlun damsan, milai nun tumtah asi ti a fiang tikah thildang zianghman in a hnaihnok theilo. Cui damsan le leitlun nun tumtah, a renmi Bawipa ih duhmi, lungawinak, hnatuan fialmi tuansuak ding lawng cu a tumtah ringring. A renmi Bawipa ih hnatuan fialmi daltu pohpoh cu a tlansan ih a Bawipa ih mithmai lawng zoh in ziangkim a tuan asi. Ziangkim a pehtlaihmi, neihmi, theihmi, ti theimi, hmuahhmuah cu a Bawipa ih hnatuan fialmi tuansuaknak hrang hmanrua an siti a thei ih a hmang ringring. Ziangkim a tha le tha lo cuai a thlai nak cu a renmi Bawipai hmin sunlawinak, duhnak, tumtah le lungawi zawng asi maw tiin cuai a thlai ringring.\nSiahhlawh hruaitu cun a kotu, tuanvo a petu, le a sungah Thlarau in hna a tuantu a thei. Ziangvek thuneihnak le huham cahnak thawn a renmi Bawipa ih Thlarau cu a sungah hna a tuan asi ti a thei. Tuanvo a neihmi cu milai pekmi asilo ih milai cahnak, fimnak, le huham thu neihnak thawn tuan suak asilo, a renmi Bawipa Thlalrau tuansuakmi asi ti a theih tikah ziangvek dinhmun le dodalnak, harsatnak khalah dung a sip dah lo. Hlawhtlinnakah a porh aw dah loih amah le mah humhim aw dingin thu a sim dah lo. Midang in an mawhsiat tikah amah le mah a humhim aw dah lo. Ziangah tile leitlun huham cahnak zate kawm le a renmi Bawipa ih cahnak tahthim tikah a renmi Bawipa in" lei le van ih thuneihnak hmuahhmuah" a nei asi ti a thei. Curuangah a parah a tlengmi hmuahhmuah cu a renmi Bawipa in thleng dingin a sianmi lawng a thleng thei asi ti a fiang. Hnatuan dingmi khalah amai thazang cahnak fimnak le milai lamtang cahnak a rinsan dah lo ih a renmi Bawipa ih thiltitheinak huham thawn a cang vai sawn asi.\nSiahhlawh hruaitu cun a renmi Bawipa ih fial vekin a renmi milai pawl parah tangdornak lungput a nei ih ziangkim a tuahnak cu a fialtu a Bawipa ih fialmi vekin a tuah. Ziangthil hman amai hmaikhua sialnak hrangah a tuahdahlo ih a renmi Bawipa ih duhnak hrangah a tuan. Cutin a tuah tikah amai lungawinak hrangah zianghman a tuah lo ih a renmi pawl thathnemnak, hmasawnnak, le anmah sersiamtu Pathian in tuanvo a pekmi an tuansuak theinak ding hrangah lamzin a hawlsak ringring. Midang duhmi le tulmi cu amai duhmi le tulmi hnakih thupi sawnah a ret ringring. A renmi milai pawl thawn pehtlaih awknak cu a Bawipa thawn an pehtlaih awknak ihsin a hram a thawk ringring. Siahlawh hruaitu cun midang parah thuneihnak ukduhnak lungput a nei loi, amahlemah uk awaw in, thutak a theihmi cu amah in nunpi hmaisa in hmaihruaitu asi sawn. A rianmi milai pawlih upatnak le cawimawinak cu amah ah siloin a rianmi Bawipa Zesu hnenah si dingin cawimawinak le upatnak cu Bawipa Zesu hnenah a pek ringring. A renmi milai pawl hnen ihsin a ngahmi siseh amah in thlawsuah a comi siseh amai hrangah zianghman a tawpter dahlo ih a renmi Bawipa hmin in a Bawipai’ milesa pawl thathnemnak hrangah a hmang aw sawn asi. Amah ah zianghman porh awknak a neilo ih Bawipa Zesu sunloihnak hrang siarlo mah le mah porh awknak in zianghman a tuah lo, khua a ruatlo, a tonglo. Midang hnakin thacuang le thianghlim cuangin thlarau porh awknak in a cangvai fawn lo. A nunnak, thlawsuah comi, pehtlaihmi le pawlkom ziangkim cu a renmi Bawipai’ hmin in a renmi milai pawl thansohnak, hlawknak le thutak lamzin ah anmah sersiamtu thawn an pehzawm awknak tuahtha dingin le anmah sersiamtu in tuanvo a pekmi an tuan famkim theinak ding hrangah a ziangkim a pum a pe sawn asi.\nSiahhlawh hruaitu cun a tuanrah azoh tikah amai diriamnak a zohtel lo, arenmi Bawipa ih lungawinak, a renmi milai pawl thathnempi mi, thansohnak, lungawinak sawn a zoh.Siahhlawh hruaitu cun amai duhnak a rianlo ih a renmi Bawipa in a fialmi, tuanvo a pekmi, a Bawipai’ minung pawl duhnak, tulmi, thansohnak, le hmasawnnak hrangah a nun a pek awk vekin a hnatuan hlawhtlinnak cu a renmi minung pawl thansohnak, hlawhtlinnak le hmasawnnak sawn in cuai a thlai. Ziangvek dinhmunah zovek milai thawn an um, hna an tuan khal asile Pathian duhmi le fialmi tuanin a umnak le hnatuannak ih a rianmi milai pawl thansohnak cu amai diriamnak le lungawinak hnakin thupi sawnah a ret ringring. A renmi Bawipa ih tumtah le duhmi, lungawinak asimi a Bawipai’ minung pawl thansohnak le anmah sersiamtu thawn an pehtlaihnak tuahtha tu hnatuanrah cu a lungawinak le hlawhtlinnakah a ruatmi asi.\n8. Catbanglo in a renmi Bawi thawn pehtlaih pawlkom awknak nun a nei.\nSiahhlawh cun a renmi Bawipa thawn catbanglo in pehtlaih awknak le pawlkom awknak a nei ringring. A khawruahmi pohpoh cu a Bawipa hnen ihsin a ra mi asi maw, tisa ihsin a suakmi asi maw, satan hnen ihsin a ra mi asi maw tiah a cek fel ringring. A renmi Bawipa thawn catbanglo in pawlkom awknak a neih ringring tikah a Bawipa ih duhlo zawng tuah ding ruat mannak, tongnak caan a nei lo ih a renmi Bawipa ih duhlo zawng a tuah dah fawn lo. Cuticun a nawm awknak bik cu a renmi Bawipa thawn catbanglo ih pawlkom awknak le a renmi Bawipa ih duhzawng tuah asi. A renmi Bawipa le amah karlakah milai zohman an um lo. Leitlunah a duhdawtbikmi nupi pasal le fanau siseh leitlun milai pehtlaih mi sunglekhat pawl khal a Bawipa hnakih a duhsawnmi le a nunah thuneisawn zohman an um lo. A renmi Bawipa a duhbik ih a thu a ngai ringring. Catbang loin an pawlkom aw ringring.\n9. A nunnak cu midang hrangah a pek\nSiahhlawh cun a Bawipa a rian ih a Bawipa ih in a duhdawtmi pawl rian dingin a nunnak a pek. A leitlun damsung cu a Bawipa rian in midang hrangah a nung. Amai hrangah zianghman ruah harsa ding a um lo. A Bawipai duhmi tuansuak ding lawng a ruat ih a neihmi theihmi thlawsuah ziangkim le amai nunnak tiang khal a rianmi pawl hrangah a pek pumhlum asi. Amai hrangah thinhar le dawnhar in umnak ding san zianghman a um nawn lo. Pathian a rian ih Pathian uh milai pawl hrangah a nunnak a pek.\nHimi casiartu lakah mi hrekkhat cu kawhhran ah rawnbawlnak nei dahlo tla nan si thei. Kawhhran sungah pastor le kawhhran upa, evangelist, tvp tuanvo kaitu lawng asilo; mi zapi ten Khrih zumtu, riantu, khrihfa hmuahhmuah cu siahhlawh kan si. “Leitlun eng nan si” ativekin leitlun thim thuneihnak lalram lakah kan umnak hmun cio ah eng ding kan si. Cui kan ennak cu “siahhlawh” lungput, mizia le nuntu pawl ah hin lang ding asi. Leitlun mi pawlin kan rianmi Bawipa an hmuh theinak lamzin umsun cu kan nitin nun an zoh tikah asi; kan mah hi a nungmi cakuat kan si. Leitlun milai cuaithlainak in “hruaitu” ti tlak dinhmun hnatuan nei lo tla kan si thei. Sihmansehla, insangah nau a um tu khalin a kiangkap milai pawl parah a nitin nunrah in a ciahneh ve thotho, aselam maw thalamah simaw a hruai ve thotho asi. Ziangvek dinhmunah, ziang kan tuan, hnatuan kan nei maw, nei lomaw, mibur lakah kan um maw, ziangvek milai thawn kan nung khal asile kan leitlun nunah “siahhlawh” kan si. Kan rianmi Bawi cu Bawipa Zesu asi ih kanmah thawn a pehtlai mi pohpoh cu kan leitlun ah thutak lamzinah kaihruaitu ding kan si. “Siahhlawh hruaitu” timi cu milai pek awkmi “hotu” dinhmun asilo ih pawnlang ihsin ngah mi khal asilo. Khrih ah a nungtu zokhal, leitlun eng, nunnak tinung luansuaknak cerhti, a nungmi cakuat kan si vekin kan umnak hmun, kan dinhmun ciarah kan sinak sawn asi. Leitlun mi pawlin hruaitu tha an hawl tikah pawnlang sinak, pehtlaih mi tha nei, sumpai lennak le milai fimthiamnak an hawl. Sihmansehla, siahlawh hruaitu sinak cu sunglam nunah sersiamtu Pathian cu Thlarau in asersiammi milai nunah a tumtah mi tuansuak dingin Thlarau in hna a tuannak sawn asi.\nZesu Khrih cu Bethlehem khua ah si loin na sungah suak in lal kumkhua hram seh!


CNF In Kalaymyo Mipi Tong - Chinland Today Media\nCNF In Kalaymyo Mipi Tong\nDecember 14, 2012 5:03 am·6 comments\nYangon ah rampi acozah thawn remdaihnak thuhla relkhawm in lungrualnak 27 hmin an khen ṭheh hnu mani Tlawngkai Nilini, 13.12.12, ah CNF remdaihnak palai pawl cu Chin ram lamah an kirsal.\nChin ram an kirsalnak lamzin ih um Kalay-Kabaw Valley ih Chin mipi pawl le CNF remdaihnak palai pawl cu mani Tlawngkai Nilini ah tonawknak an nei.\nRemdaihnak palai Pu H.C Ral Hnin in DVB hnenah, “Tuni Kalay-Kabaw ih um Chin mi pawl, Falam, Hakha, Tedim, Matu, kom-aw in Kalaymyo vanzam colhnak ah in hmuak. Cun hall pakhat ah kan tong-aw ih, tuiṭum acozah thawn remdaihnak hrang lungrualnak kan tuahmi pawl kan simfiang ih, kanmah lamin in hmuaknak parah lungawithu kan sim ve,” ti’n a sim.\nCNF hi rampi acozah thawn veihnih tiang remdaihnak thu an relkhawm zo. Tuiṭum ihta hi Dec. 7 ihsin 9 tiang an rei.\non December 15, 2012 at 5:25 am\nTu lai boruak hi ka hmuh dan hawn rel ve seh la, mCNF ih rem daih nak tuah hi a tha viau nan kan kawl thluak hi zum tlak an um nawn lo ih political dang dang thleng in mi an herh theu ih nan thei thiam ko ding nan, tu hi lairam thawn rem nak an tuah le ve ten kan unau kachin pawl an nuai na sa la la ih pakhat an dai sung ah pakhat nuai cimit an duh ti a fing na sa cu lo len tla par mi in leh lam leh lam in in bawr ding ti an phang na sa. president hman ih kil khawi thei lo kawl ralkap an si hi kan theih zo ka zum nan. a pawi na sa chin in nau cu kachin ka ti fon thin cu a nuam lo na sa kan chin politic hi mai tang hmai hai politic hi cu si lo hram seh la hmai lam can vi vo ah.kan chin ram hrangah hla pi thlir thiam tu hi kan tul tak tak asi. pinlung sachhuk ih kawl pawl in bum dan ih sin lesson ka la ring ring kung ti ka sawm aw duh.\non December 15, 2012 at 5:33 am\nNa fim lo ceng len dai ten um mem aw mi tih na hlawh sawn ding. Christian kan ti aw ih kawl lak ah len christian nak um ngai si lo na zum nak hi khui ah saw. lei tlun a cem ding ti le lung phang he he, theih nak ih na zum nak kha the thuth faith ah thleng aw? zum nak nung ka nei ti si thlarau thiang hlim na sungah a um lo pang maw cek tha aw ka duh dawt zet mi lai mi.\non December 16, 2012 at 3:59 pm\nmi.. ruatnak le thiltha duh pawl par ah vasawisel hmang hlah.. thiltha hi relkhawm lawng ah thiltha a suak thei.. mi pakhat in a ruah mi asilole a hmuitin mi hi atha le tha lo ruat thiam tla a tul ve..va el pawppawp ding asi lo..\nlal luai says:\nTU LAIFANG CNF CU CHIN MI ZO HMAN IN AN ZUM TAKTAK LO,\nZIANG HMAN TTIH DING KHAL AN UM LO,\nAR BAWM(CIR) THAWN TIDAI KHAI TUM VEK MEN FANG AN SI KHA.\nkawl pawl in an bum rero men,lungkimnak an tuah mi pawl zoh hnik uh\nA HREK KHAT AN TUAH MI TLA CU HNIH LAMLAM A SUAK,\nPAKHAT TE KA RUN TAR LANG DUH surbung tlang vanzam ttum nak ding..\nkuuuukha hnih an suak tuk aw……\non December 31, 2012 at 3:04 pm\nCNF hrang ah na pum na pe aw zet dah nan, a ngol sal mi na bang.\nkawl pawl tla cun siar nuam an ti mai thei.Surbung thu tla hi hnih\nsuak na ti ngam lai maw. Tikhur na laih theh ve ten ti fim cu beisei\nhrih hlah aw.\non December 25, 2012 at 2:51 pm\nCNF pawl cu kawl cohzah nih a bum ngah ko hi teh. Zum ciamco hlah uh cu lo len an lo bum ngah ve ding. Bum ngah a duh mi nih zum ko uh ziang si an lo tuah sak thei cuang ding.


Chin refugee tamzet umnak Delhi khualipi Dinhmun Ṭhalo | Falam Online Media\nChin refugee tamzet umnak Delhi khualipi Dinhmun Ṭhalo\nJune 11, 2020 admin\t0 Comments covid - 19, India news\nIndia ramsung ih Chin refugee tambik umnakhmun Delhi khualipi cu Covid-19 a karhzai vivo ruangah India ramsung ih dinhmun ṭhalo khua pakhat ah hminsin a si zo.\nNi 75 lockdown phelhhnu biakinn le dawr ṭhenkhat onsiang a si hnu in Covid-19 a karh vivo ih mifimthiam pawl cun July thla hrawng ah nasa takin a karhzai vivo ding an zum.\nIndia cozahpi khalin a cang thei tawk in cangvaihnak a nei ve ih riahbuk le seenpi inn pawl khal mina retnak ah hmang dingin tawlrelnak a nei rero.\nProgressive Medicos and Scientists Forum president Harjit Singh cun “mipi 16 million umnakhmun khawlipi a si vekin duhthusam ih cangvaih a theih lo. Cozahpi in sisung khal tawkmawi a nei ko. Asinan Covid-19 natnak cu tanta hrihin fa nei, damlo pangai pawl umnak ding hman deihaw ṭhiṭhalo a si ruangah thin a pit duh nasa”.\n“Central le State cozahpi khal cangvainak a nei ko. Asinan mipi hrang ih a ṭangkai dingmi cangvaihnak ngaingai a neilo”.\n“Official ih nathrikkai phuangnak an nei mi khal rin a theihlo. Natnei besia sizung thleng 10% pawl lawng testnak nei a siih adang 90% cu mipi lakih tlangleng lole inn ih erhpit an si. Curuangah tu ih kan dinhmun cu a pil cuahco mi lawng thawn tipi ralkhat thlengtum vek kan si” tin a sim.\nHih thuthawn pehpar in CM Kejriwal hnen ah thusutnak an nei nan simfiahnak zianghman a tuah lo ih khawsung mipi hriselnak thunei pawl khal in simfiahnak neilo in an hrial.\nCovid-19 testnak nei Delhi University ih cazirhtu pakhat khalin “kan umnak thawn neihbiknak central ah nat check dingin ka feh ih amalbik minung 35 hrawng kan um. Social distancing daan thlunnak khal a um lo. khami ni ih a feh hmuahhmuah cu natnak kan suanaw ṭheh ti cu a ciang lawlaw. Inn lam ah nathrik kan tlun sawn lam” tiin a sim ih inn ah tlung in arh-pit aw uh tin an sim men thu khal a sim bet.\nCutivek dinhmun kan si ruangah “Cozahpi ih simduhmi cu a fiang zo. Cangthei patawp suah in nan mah ten enkolaw uh. Cozahpi cu mipi hmai ah kutkholh in dung a her zo a si” tiin Progressive Medicos and Scientists Forum president Harjit Singh cun a sim.\nIndia ramsung ah Covid -19 natnak kai 287000 an um ih mithi 8102 le damsal 141000 an um zo. Delhi ih natkai mipum 31309 lak ihsin mithi 905 le damsal 11861 an um zo a si.\nref : business-standard, Indianexpress, TOI, Wiki\n← Mibur in Christopher Columbus zuklem Ṭhiatbal, Hnihsuahsai nakah Hmang\nJesuh thu cawngin Mirang le Palik in Midum ke kholhsak →\nNi 2 sungah Minung 110 Ṭek in tlak that\nJohnny Deep in The Sun thuthang cazual suahtu court ah khiing


Pi Suu Kyi thubuai puhnak Helicopter case tuah mi tazacuaitu ten finfiahnak ding ca an hmu lo – My News\nPi Suu Kyi thubuai puhnak Helicopter case tuah mi tazacuaitu ten finfiahnak ding ca an hmu lo\nadmin June 8, 2022 Leave a Comment on Pi Suu Kyi thubuai puhnak Helicopter case tuah mi tazacuaitu ten finfiahnak ding ca an hmu lo\nState counselor Daw Aung San Suu Kyi thubuai tuahsak ih an puhnak helicopter lei cungcang case-ih a khingtute finfiahnak ngaihthlak nak leh zoh fiang nak cu court-ah neih a si ih.\nAsi nan, a khingtu lam, Anti-corruption commission investigation director U Aung Khan cu Pi Suu Kyi ukilten thu an suh fiangnakah helicopter lei cungcang ah pehzawmnak le finfiahnak document, Kawl tawng ih lehlin khal ziang hman a neih loh thu court lamin an sim a si.\nA si nak takah cun May thla tawp chawlhkarih court nak an neih niah cu mi document pawl cu court-ah hmuh ter dingin tih a rak si zo, cu ruangah June ni 6 court-ah keng dingin ti an si, sihmansel tun tumah khal an nei cuang lo ruangah, June ni 13 ah an tiam aw sal ih court ni thawn sal a si.\nHi thubuai laimu tak cu ‘Pi Suu Kyi-in a thuneihnak hmang sualin, helicopter a lei ih, mi a san vivo a si,’ tiin military council-in an puh ih. Cutih rualin President U Win Myint leh Social welfare relief & Resettlement Minister Dr. Win Myat Aye te khal Anti-corruption law section 55 hmangin thubuai tuah sak an si.\nTukum Jun ni 19-ih kum 77 kim ding mi Pi Aung San Suu Kyi cu kum 100 tiang thawng jail tan theihnak thubuai tuahsak a si ih, military council-pawlin an kum ring ring ih. Leh lamah a sungten hi vekih khum a si hi International law-ih Arbitrary Dentention a si tiin UN lamah an zual ko rero a si.\nThailand-ih pawngsual hnua thah tawng Ma Min Min Khai case cu September-ah thutluknak nei ding →\n← Myanmar Idol Seasson 2 zuamawknakih tel leh mipi ih an theih hlawh zet mi hlasakthiam Zin Gyi cu June ni 5 ah khan Yangon khawpui hotel pakhatah meithalin kah that thu theih a si.


Tuvek Ah Sungkua Hnakin Thupi A Um Lo, In Telh Buai Hlah Uh Titu Myint Myat – Vapual Auaw\nMyanmar ram buainak ah lemcangthiam tamzet cu ralkap dokalh in theitawk an cangvai ih kaih tuar khal tampi an um. Cumi sungah Lemcangthiam Myint Myat khal February thla thok ahcun ralkap uknak duh loin lam a rak zawh ve dah nan, ralkap lam an hrang vivo cu a dai reprep ih ralkap titoih puai tla a va hmang.\nRalkap titoih puai ahcun a rualpi capoh lemcangthiam Ding Dong le hlasakthiam Yone Lay pawl thawn an tel. A thok ah Myint Myat cu a pha lawk nan, neta ah ralkap titoih puai ih an telnak pawl cu pholang thluh a si ih a pha thei nawn lo. Tu khalah daiziar in a um hiahhi men cu mipi in an relse cece.\nCutikah Myint Myat cun “Tuvek caan ah sungkua tlukih thupi ziangdang hman a um lo. Ram thuhla politics cu a hlan ihsin ka buaipimi a silo tikah ka lunglut dah lo hrimhrim. Neta ah ka theithiam vivo leh dingah ruat sehla,cubak relfiang ding ka nei lo a si,” tiah a relfiangawknak cu Myanmar Cele News in a tarlang.\nNeta ah ting 2 lawng thluntu nei Myint Myat ti aw ve cun cuvek relnak ka nei lo tiah thu a suahsal nan, mipi cun an zum thei nawn lo ih an aihal thluh. Ziangahtile, ralkap titoih puai ih a feh le a rualpi Yone Lay a dinpi vivo cu an theithiam thei lo a si.


Zawlnei Ti Awtu In Nupi 78 A Nei – Meifar\nKum 66 mi Warren Jeffs cu amah le mah zawlnei ah a ruat’aw ih dungthluntu khal a nei tam zet. Sakhuanak le ramkhelhnak in minung thluak arak her danglam thei nasa. Warren Jeffs cu December 3, 1955 ah US, California ah a piang.\nHirngtu a pa cu Fundamentalist Church of Jesus Christ of Latter-Day Saints (FLDS Church) hotu a si, a pa khal nupi 20 a nei. A pa in a thihsan hnuah a pai ih nupi pawl cu nupi ah a nei thluh, amah nei duhlotu pakhat aum ih an dawisuak hnuah pasal nei thei nawn lo dingin hremnak an pe.\nThluntu 10,000 lenglo a nei ih Zawlnei ah an ruat. A dungthluntu pawl thawn ramlak ah an um ṭheu. Nupi 78 a nei ih a nupi 24 cu kum 17 hnuailam an si. Nauhak kum 12 mi khal nupi ah a nei ih kum 15 a kim ah nau a nei. A nupi pawl cu an hmelṭha zet, an hnipuan cu hlanlai hnipuan lawng a hruhter thluh.\nAn kawhhran member mipa pawl cu nupi 3 nei dingin a fial, nupi nei tamtam cu vanram an kai ding tin forhfialnak a nei. An umnak sungah nunau pawngsual le kumkim lo itpit cu thilthleng pangai ah a cang.\nMidang fa khal amai fa vekin a zoh ih fa 500 hrawng anei. A thuhla cu tualsung ṭuanvo neitu pawlin an thei ih an zingzoi rero hnu 2006 kum ah an kai. Damsung thawngtla dingin Utah State Prison thawnginn sungah an khum lai.\nA thuhla ngankhumnak documentary cu Netflix in an tuah ih June 8, 2022 ah an tlangthlan ding. Tu’khalah a member FLD pawl an um lai ih Jeffs cu Pathian ṭongkam simtu Zawlnei ah an ruat lai, diklo zetin cozah in an kai’ an ti.


Leitlun Ih Thingkung Upa Bik – Meifar\nChile ramlak ih um thingkung tumpi cu leitlun ih thingkung upa bik tin ngankhum a si. Kum 5000 lenglo ih upa a si. Paris, The Climate and Environmental Sciences Laboratory pawlin thingkung ih sample an la ih zingzoinak an tuah.\nA kum ngaingai hi an theifiang hrih lo nan 5,000 aicun a nauhak lo ding an ti. Zingzoitu Jonathan in, “A sample kan zohdik hnuah 5,484 hrawngih upa a si ding. Kum 5000 lenglo ih upa a si ti cu 80% in kan theifiang, 20% lawngin arak nauhak men thei” a ti.\nA hlan ih thingkung upa bik an timi cu California ramlak ah aum, kum 4,853 ih upa a si. Chile ramlak ih an hmuhmi thingkung tumpi cu ‘The Great Grandfather’ tin an ko. Online mipi pawlin ṭong thei sehla rel ding anei tam nasa ding. Leitlun ih thilthleng arak hmu tam nasa ding” an ti.\nFimthiamnak Zung Ah Bomb A Puak, Thlahlawh Suah Sayama (5) In Hliamhma An Tuar


Falam ah Thli/Ruahkham Bualrawn sak tum a si ih Khawi Hmun ah sak sehla ṭha ding | Falam Online Media\nFalam ah Thli/Ruahkham Bualrawn sak tum a si ih Khawi Hmun ah sak sehla ṭha ding\nDecember 3, 2020 Ni Hnem Sung\t0 Comments\nFalam ah ruahkham thilkham bualrawn (Indoor Stadium) sak dingin Cozahpi in ting 2500 a pe ih khuitawk hmun ah kan sak ding timi thusutnak a um.\nMitamsawn cun Cinmual bualrawn an hahoi ih Hrang Ṭhio bualrawn le Canmari ih sakduhtu khal an um. Ruahnak phunphun a suak ih ‘Hrang Ṭhio bualrawn cu thlanhripeih in thirfei le phaihlai thawn rak laitu suansakupatnak ah a mah pahpah teih ret men ding titu khal an um.\nHih thuthawn pehpar in Pu Ngun Thawng cun “Tuikum ah (indoor stadium) မုိးလုံေလလုံ lehnak innpi Falam i sak dingin cozah in ting 2500 a pe i khui ah kan sak ding timi ruah asi.\nMitamsawn ruahnak ahcu Cinmual bualrawn a remcangbik ti asi. Hrang Ṭhio bualrawn le Zapih kuin (Canmari Bualrawn) kan nei ko sisi a hmun location a thupi anti.\nMimal cun hi bualrawn hi hlanlai ah kut rori in thirfei le phaihlai ih kan rak laihmi asi ruangah amahkel tein um seh ti ruahnak an nei” tiah Facebook cahmai ah a tarlang.\nPu Ngun Thawng canganmi thawn pehpar in hmuhdan phunphun phorhsuaktu an um ih mipakhat cun “Cinmual bualrawn ah si seh la sport complex phun in kan tuah thei leh ding. Furpi sung ah inn sung futsal ah an lek thei thotho ding” tiah comment a ngan.\n“Cinmual bualrawn ah, futsal ground, tennis court, le basket ball court tivek tuah khawm sehla ka lungkim. Atlun ih comment nganmi bangin sport complex hi ṭha ka ti. Pu le pa pawl ih kut rori ih an laihmi parah santhar lehnak thatha kan din lawngah an rak pumpek awknak man a nei ding”\n“Cinmual bualrawn ah, futsal ground, tennis court, le basket ball court tivek tuah khawm sehla ka lungkim. Atlun ih comment nganmi bangin sport complex hi ṭha ka ti. Pu le pa pawl ih kut rori ih an laihmi parah santhar lehnak thatha kan din lawngah an rak pumpek awknak man a nei ding” ti`n mipakhat in comment a ngan ih mipakhat khalin “Cinmual bualrawn ah Tennis court le futsal ground mawi le rem zetin tuah sehla, tu ih Tennis court ah khin Sport complex (Basketball, Volley ball, Badminton tvk)ah mawi vengveng in sak sehla a ṭha ding ti’n kei cun ka ruat.\nTu ih Sport Complex hlun gate/a lut nak cepther tuk khi space kau deuh in tuah sehla hmailam tual tlan len nak Motor parking kau deuh ah a cáng ding…!” a ti.\nCinmual bualrawn ah Tennis court le futsal ground mawi le rem zetin tuah sehla, tu ih Tennis court ah khin Sport complex (Basketball, Volley ball, Badminton tvk)ah mawi vengveng in sak sehla a ṭha ding ti’n kei cun ka ruat. Tu ih Sport Complex hlun gate/a lut nak cepther tuk khi space kau deuh in tuah sehla hmailam tual tlan len nak Motor parking kau deuh ah a cáng ding…!\nNangteh khawihmun ah tuah thei sehla a rem na ti ……….\n← Hmel Pianhmang danglam ruangih hmuhsuamtuar pate Dinpitu An Pung Vivo\nUN in Sii vai company pawl ih phanbikmi Cannabis thawn pehparmi a Policy a thleng →\nKhua suahsan theilo dingin CNA le CDF in ralhraang pawl ceepreek\nNovember 16, 2021 November 17, 2021 admin 0\nRev. Dr. Hre Kio in US cozah palai hnen ah Myanmar ralkap cozah hnukthlak theihdaan thuphumthum a rel\nChinland Defense Force in Hakha SAC ralkap hringhro


2020 Rampi Thimnak Ah Party Le Mipi: Pu No Than Kap – Chuncha News\n2020 Rampi Thimnak Ah Party Le Mipi: Pu No Than Kap\n2020 Hrilawk: Party le Mipi, Ziangvek Party khal thil sual tuah dingih dinmi Party an um lo ruangah an ṭha thluh. Asinan, Party tumtah mi le hnatuan dan an bangaw lo. Tumtah bangaw lo Partypawl lakah Chin mipi in kan ṭan ih kan dinpi mi an bangaw lo lala. Hi zawnah, Kan dinpi mi party zohin ziang lungput kan nei ti awlten theih a theih. Thimnakah, Chin Party maw Hnamdang Party kan dinpi timi zohin, kanmai miphun maw hnamdang kan rinsan deuh ti theih a theih.\nCHINRAM ih kan theih larbik Party 3 USDP, NLD le CNLD thu: 1, USDP cu democracy uknak neih duhtu ralbawi hlun Gen.Theinsein ih ho pawlin June 2, 2010 ah dinmi a si. 2, NLD cu democracy duhtu Ralbawi hlun Brig. Gen. Aungkyi, Gen. Tin Oo le Aungsan fanu Pi Sukyi pawlin Sept 27, 1988 ah dinmi a si. HMINSIN: USDP le NLD an pahnih in democracy duhtu veve, ralbawi pawl thawn dinmi Party an si.\n3, CNLD cu Chin party 3 kawm, Chinmi rori ih dinmi, Chinram le miphun damnak thupi bikih rettu, democracy hmanah Unitary dan thawn feh si loin Federal dan thawn feh “Federal democracy” duhtu a si.\nSAWMNAK: Democracy timi cu “Mipi uknak lole Mipi thuneihnak” a si bangin, hrilawk a naih ih Party khat le khat zuamawk tikah, mipi hnenah thudik le tumtahmi (tuah thei taktak a si le silo cu thuhran) sim le puansuah hi MIPI UPAT le ZAHNAK langter a si. Democracy duhtu cun mipi thupitzia thei in, mipi upat le zah kan zir a thupi. Hizawnah, Mipi cu awkam nemten biak le thusim men a tawk lo, thinlung thiangten duhsaknak thawn an theih ṭul taktak mi thudik fiang ko sim ding a si. Midang Party le an hotu thuhla sim le rel a ṭul can khalah, bulpak thangsiat tumnak le zumhmang thu men sim ding a si lo. An policy le kan policy tahṭhim ih sim sawn a ṭha. Hihi upat tlak mipitling tidan a si.\nCHIN PARTY: CNLD in Chinram le miphun lawng silo Rampi thu khal ruat in a buaipi. Party dang thawn rualpi tuah thu ah, Tlangmi Partypawl cu rualpi ah ret cia in thu reltlang ringring a si. Tunai August 24-25, 2020 khalah ni hnih sung totlang in thurel khawm a si. Hmanseh, Kawl party kawp ding thu relcat mi a um hrih lo, MP cuhnak ding cutawk khatawk hmun in kian uh, timi khal CNLD in a nei lo.. Party (Kawl) zaten anmah le an Party tumtah mi vekin an feh cio.Hi thu ah, Mai zumnak menin CNLD cun cumi khami Party a kawp (kawp ding) ruangah, cu tawk kha tawk hmun an kianaw tivekin mipi hnenah thuphan sim lo a ṭha.\nCUN, Chin Party le an hotu cun Ralkap an kawp (kawp ding) tin sim tahratin, CNLD nan vote le tu hlan bangin Ralkap in Kuli an lo phurter dingih nan taw an lo thawi rero men ding. tivek umze nei lo mipi lungthin buaiter thei sim khal hi bansan rori a ṭha. Chin party lam khalin, Chinram le miphun humhalh le tungding dingih dinmi CNLD a sinak diktak hi taimazet le ralṭha zetin puang suak rero in, a thei fiang hrih lo pawl tlunah beiseinak thawn thinsau cuh tluktu a um lo ding.\nCHIN cu Hnam upa le Phunsang kan si bangin, MIPI zah le upatnak thawn, pitling lungput neiin 2020 hrilawk ah thianghlim zetin zuamaw vutvo uhsi. Hihi democracy nawmnak pakhat a si.\nBawmhhalnak: Covid-19 A Karh Tuk I Sittwe Sii-Innpi Ah Thilri Tlam A Tling Lo Caah Nan Kut Rak Samh Ve Cio Uh\nLai/Chin Mi Sin Ah Mipi Nih Kan Theih A Herh Tuk Mi Thawngthanhnak.


MATTHAI 5 | FCL Bible | YouVersion\n1Jesuh in mipi a hmuh tikah tlangpar ah a hung kai; cutawkah cun a to ih a dungthluntu pawl a hnenah an ra. 2Cule a kam a kau ih hiti in thu a zirh:\n3“Thlarau lamah ka farah ti a thei\nawtu pawl cu mi thluasuak an si;\nZiangahtile vancung Uknak cu\nanmah ih ta a si.\n4Ninghang lungsia pawl cu mi\nthluasuak an si;\nZiangahtile Pathian in a hneem\n5Lungnemmi pawl cu mi thluasuak\nZiangahtile Pathian ih kam ciami\nan co ding.\n6Pathian ih duhnak tuah dingih\na hiarhaaltu pawl cu mi thluasuak\nZiangahtile Pathian in an lung di\na riamter ding.\n7Mi zaangfah thiamtu pawl cu mi\nZiangahtile Pathian in anmah\na zaangfah ve ding.\n8Thinlung a thiangmi pawl cu mi\nZiangahtile Pathian an hmu ding.\n9Remnak a tuahtu pawl cu mi\nZiangahtile Pathian ih fahniang\n10Pathian duhnak tuah ruangih\nhremnak a tuartu pawl cu mi\n11“Keimah ih dungthluntu nan si ruangah mi in an lo hmuhsuam, an lo hrem ih thuphan a phunphun an lo puh tikah mi thluasuak nan si. 12Nan lungawi in nan aipuang uh, ziangahtile nan hrangah tuarman tampi vancung ah ret a si. Nan hlanih profet pawl khal cu bangtuk in hrem an tuar zo.\nCite Le Tleunak\n13“Nannih cu mi phunkip hrangah cite nan si. Sihmansehla cite cu a alnak a ziam asile alter sal a theih nawn lo. Ṭhathnemnak zianghman a neih nawn lo ruangah hlon ding le pal men ding lawng a si.\n14“Nannih cu leilung pumpi hrangah tleunak nan si. Tlangpar ih tohmi khua cu thuh a theih lo. 15Zohman in mei-inn an van tikah khengkuum an khuh dah lo. Mei-inn vannak tung parah an vang. Cutiin inn sungih a ummi zate hrangah tleunak a si. 16Cubangtuk in nan tleunak cu mi hmaiah tleuter ding nan si. Cuticun thil ṭha nan tuahmi cu mi in an hmu ding ih vanih a ummi nan Pa kha an thangṭhat ding.\nDaan Thu Zirhnak\n17“Moses Daan pawl le profet pawl ih thuzirhmi siatsuah dingah a ra, tiah i ruat hlah uh. Cupawl siatsuah dingah ka ra lo, an zirhmi pawl kimter dingah ka ra sawn a si. 18Hihi cing ṭha uh: lei le van a um sung cu Daan sungih daan terek bik pakhat hman a hlo lo ding, ziang hmuahhmuah a kim ṭheh hlan cu#‘Ziang hmuahhmuah a kim ṭheh hlan cu,’ ti mi hi ‘ziang hmuahhmuah a cem ṭheh hlan cu,’ ti khal a si thei. pakhatte hman a hlo lo ding. 19Curuangah zokhal sisehla thukham sungih a thupi lo bik pakhatte hman kha a thlun lo ih mi dang khal thlun lo dingin a zirh ve a si ahcun amah cu vancung Uknak ah mi tenau a si ding. Cule zokhal sisehla Daan kha a thlun ih mi dang khal thlun ve dingih a zirh a si ahcun amah cu vancung Uknak ah mi thupi a si ding. 20Fiangtein ka lo sim: Pathian duhmi tuahnak ah Daanthiam pawl le Farasi pawl hnakih nan fel sawn lo ahcun vancung Uknak ah nan lut thei lo ding.\n21“Hlanlaiah cun ‘Mi va that hlah, mi a thattu cu thuṭhennak a tuar ding a si,’ an rak timi nan thei zo. 22Asinain kei cun: a unau parah a thin a hengtu cu thuṭhennak a tuar ding; zokhal sisehla a unau kha ‘Zianghman ih ṭhahnem lo,’ a titu cu thuṭhentu hmaiah suahpi a si pei ih a unau kha, ‘Mi aa,’ a titu cu hell meisa sungah a tla ding tiah phan a um a si, tiah ka ti. 23Curuangah biakṭheng ah laksawng Pathian hnenih pek na tum laiah na unau pakhatkhat na parah thinhengnak a nei ti na thei a si ahcun, 24biakṭheng hmaiah na laksawng cu taanlawk awla zamrang zetin na unau hnenah feh tahratin remnak va tuah aw; cule ra sal awla na laksawng cu Pathian hnen ah pe aw.\n25“Mi pakhatkhat in a lo khiing ih zungih a lo thlenpi a si ahcun, zung nan thlen hlan a tikcu um laiah amah thawn remnak va tuah aw. Zung a lo thlenpi hnuah cun thuṭhentu kut ah a lo pe ding ih thuṭhentu in palik hnenah a lo pe lala ding ih thawng ah thlak na si ding. 26Fiangtein ka lo sim: an lo cawhmi tangka na kuan ṭheh hlan lo thawng sungah na um ding.\nṬaangṭawm Sualnak Thu\n27“Ṭaangṭawm sualnak nan tuah lo pei, an ti ṭheumi nan thei. 28Asinain kei cun: nunau kha hahio mit in a zohtu cu a thinlung in cu nu thawn ṭaangṭawm sualnak a tuah zo, tiah ka lo ti. 29Curuangah na vorhlam mit in a lo sualter asile phorh awla hlon aw. Na ruangpi hell sungih hlon tuar hnak cun na taksa ṭhen pakhatkhat na sun cu na hrangah a ṭha sawn. 30Na vorhlam kut in a lo sualter le sattan awla hlon aw. Na ruangpi hell sungih hlon tuar hnak cun na kutke pakhatkhat tan a si cu na hrangah a ṭha sawn.\nNupi Maaknak Thu\n31“Zokhal in a nupi a maak asile maaknak ca ken seh, timi nan thei. 32Asinain kei cun: mi pakhat in a nupi kha, mipa dang thawn sualnak ruangah siar lo, a maak asile, a nupi cu pasal a neih tikah ṭaangṭawm sualnak tuahtu a siter. Curuangah cupa cu mi sual a si. Cutiih a maak minu a ṭhitu pa khal ṭaangṭawm sualnak tuahtu a si ve.\n33“Khuahlan laiah cun ‘Nan thukam pelhter hlah uh, Bawipa hnenih thu nan kammi cu tuah suak uh,’ an ti ṭheumi nan thei. 34Asinain kei cun hiti in ka lo sim: thukamnak nan tuah tikah ziangtik hmanah siatcam in tuah hlah uh. Vancung hmin saal in thu kam hlah uh, ziangahtile Pathian tonak a si. 35Leilung hmin saal khal in thu kam hlah uh, ziangahtile Pathian ke retnak a si. Jerusalem hmin saal khal in kam hlah uh, ziangahtile Siangpahrang maksak umnak khawpi a si. 36Nan lu saal khal in thu kam hlah uh, ziangahtile nan lu parih sam phangkhat hman kha nan dumter thei lo ih nan rangter thei fawn lo. 37‘A si,’ ‘asilo,’ ti lawng hi sim uh; cuih hlei cu mi ṭha lo Khawsia hnen ihsin a suakmi an si.\nPhulei Samnak Thu\n38“Mit ai ah mit, ha ai ah ha, tiih an simmi cu nan thei. 39Sikhalsehla kei cun hiti in ka lo sim. A lo tisiattu parah phulei va sam hlah uh; mi pakhatkhat in na vorhlam biang ah a lo beeng asile na kehlam biang khal tun lawlaw aw. 40Cule mi pakhatkhat in na angki duh ah thuṭhennak zung tiang a lo thlenpi asile na kawt angki khal pe lawlaw aw. 41Cun a lo uktu ralkap pakhatkhat in a thilri peng khat phur dingin a lo fial a si ahcun peng hnih tiang va phurhsak aw. 42Mi pakhatkhat in thil pakhatkhat a lo dil a si ahcun va pe aw; na thil cawi a duhtu hnenah va coih aw.\nRal Pawl Duhdawtnak\n43“Nan rualpi nan duhdawt pei ih nan ral pawl nan hua pei,” timi cu nan thei zo. 44Asinain kei cun hiti in ka lo sim: nan ral pawl duhdaw uhla a lo hremtu pawl hrangah thla cam uh; 45cuticun vancungih a ummi nan Pa ih fa nan si ding. Ziangahtile Pathian in mi ṭha le mi ṭha lo tlunah bangrep in ni a tlangter ih thil ṭha a tuahtu le thil sia a tuahtu tlunah bangraan in ruah a surter. 46A lo duhtu lawng nan duh a si ahcun ziangah so Pathian in laksawng a lo pek ding? Siahkhongtu hman in cu bangtuk cun an tuah ve a si! 47Nan rualpi ṭha pawl lawng nan biak ṭhat a si ahcun mi dang nan hleihnak ziangso a um cuang? Pathian bia lomi hman in cuvek cu an tuah a sisi! 48Vancung ih a um nan Pa a famkim vekin nannih khal nan famkim ve pei.\nExplore MATTHAI 5 by Verse


Mexico Musician Pawl Umnak Theilo In Hlo - Chinland Today Media\nMexico Musician Pawl Umnak Theilo In Hlo\nJanuary 28, 2013 12:20 pm·0 comments\nMONTERRY : Mexico ramsung ih music lam ih band pakhat si mi, Kombo Kolombia te cun, kan dungzarh Tlawngkai Nili zan ah khan music concert nei ding an si ih, an neihnak ding Hidalgo lam pan in an feh. An zate hin mi 20 an si ih, an fehnak lamzin Potrero Chico hrawng an thlen ihsin zohman in an be thei nawnlo ih, tuini tiang an biak theilo thu an sungkua pakhat cu Mexico palik zungah a va thlen asi.\n“Phone kan ko asi khal ah an kai lo, khuahkhirhnak hnuai ah an um ruangah si ding ti zumnak kan nei” ti in an sungkua lak ih pakhat Jose Ruiz cun AFP ah asim. Concert an tuahnak ding hmun ih security officer Jorge Domene cun, “An thleng theilo ruangah ti in an sungkua pawl kan phone ih, Potrero Chico kiangkap ihsin an biak theilo thu kan thei. Cucun ngaihven ding in kan feh ih, an motor pawl kan va hmu.\nCui an motor pawl cu a zaten a sangka a ongaw theh ih, a sung ih music thuamhnaw zate khal in a um nawnlo. A kiangkap kan zoh, kan hawl rero nan zianghman hmuh ding a um lo asi” ti in asim. Hipawl hi rittheithil zuar le tham pawl ih kaih mi an si an zum ih, damtak ih an hmuh theinak dingah ruahsannak khal tumpi an nei. Tuini tiangah zianghman an thuhla theihtharmi a um hrihlo asi.\nMexico Musician Pawl Ruang Sarsuah An Si


Obama Muslim Ti Tu An Tam - Chinland Today Media\nAugust 22, 2010 1:26 pm·0 comments\nUS Ralkap in Iraq Suah San\nUS in Iraq ram uktu Saddam Hussein ih lal nak kum 2003 ih an hlawnthlak ihsi tutiang Iraq ramih um ringring US ralkap pawl lakih 4th Stryker Brigade 2nd Infantry Division cun mizan sunah Iraq ram an suahsan ih, Iraq ram ihsin Kuwait ah an lutih Kuwait ihsin US an pansal lehding.\nRelzo vekin Iraq ram ralkap hotu General, Zebari cun tui dinhmun ah US ralkap in Iraq ram suahsan dingih US Cozah in ruahman nak a tuah micu Iraq ramsung buainak leh Bomb puak pawl zoh rero tikah US ralkap pawlin Iraq ramhi suahsan hrihlo dingin a rak dil zoih, Iraq ram kilhim nak Iraq ram ralkap kutih ret thluh dingcu a can thei hrihlo thukhal a rak sim rero zo.\nAsinan Iraq ralbawi thusim himi US Cozah cun a bengkhon tuklo ih, an ruahman nak tuahcia mivekih fehpi hrih dingin US Cozah cun a let. tu ah hin Iraq ramah US ralkap 50,000 an taang lai ih, hi ralkap pawlhi raldo dingih retmi an silo ruangah an ralthuam pawlkhal an mah kilhim awknak tilo cu raldo nakih hmanter sian an silo.\nUS State thupuangtu, PJ Grownley cun Iraq ramih US ralkap pawlcun an thiltuah dingmi pawlcu an tuah thluh zoih, US ralkap in Iraq ram an suahsan thluh hnu khalah US Cozah cun Iraq ramcu a dungtun cuanglo dingih, Iraq ramih Cozah hngetkhoh a neih thei nak dingah leh a tthanso theinak dingah US cun a bawm vivoding a si tiah a sim.\nUN in Emergency Meetting A Ko Ding\nPakistan ramih tilian tuartu mipi harsa pawl UN Secreatry General, Ban Ki-Moon in a mit rori ih a va hmuh hnuah tilian tuar harsa pawl bawnnak ding thuhla reltlang dingin UN cun a Member ram pawlcu Emergency meeting a kawh dingthu Ban Ki- Moon cun a puangih, a tikcu leh a hmuncu relfel a si hrihlo nan a zamrang thei bikih kawh a siding tiah a sim.\nHiti vekih UN in Emergency meeting a kawhnak sanhi Taliban pawl nasa zetih dotu Pakistan ramin harsat nak nasazet a tuar ruangah Taliban pawlih dinhmun a cakbet sal pangding ti UN leh US in an phantuk ruangah a si ticu fiangzetin an langtiah ramdang tampi cun an ruat.\nPakistan ramih tilian tuartu harsa pawl bawmnak dingah paisa dollar Million 460 cu UN in a Member rampawl thawhkhawm dingin a rak dil zoih, Asinan UN Member ram pawlhin beisei hnakih an thawhhlawm hi an thawhkhawm tamtuklo ruangah tuah dollar Million 295 lawng an hmuzo.\nPakisran tilian tuartu pawl bawmnak dingah European Union khalin dollar Million 39 thawhve a tumthu a tiamkam ih, Australia leh Japan khalin ziangmaw zat thawhdingin tiamkam awknak an neivezo. Islamic Devolopment Bank khalin dollar Million 11 leh 2,00,000 tinghnih thawh a tumthu a simve ih, Asia Devolopment Bank(ADB) khalin dollar Billion 2 cawiter a remti zo, himi hlanah World Bank khalin Dollar Million 900 a rak cawiter zo.\nPew Research pawlin America mipi aiawh minung 3,003 hnen ihsi ngiahdan an lakkhawm nakah President, Barack Hussein Obama cu Muslim sakhua biak nak betu a si titu an tamsawn. Obama ih biaknak lamih America mipi ngaihdan lakkhawm nakhi tuikum March thla khalah lakkhawm nak an raktuah zoih, tuikum March thla hnakin tu ah Obama hi Mulsim ih ruattu an tam vivo.\nHiti vekih Pew Research pawlin Obama ih sakhua biaknak thuhla mipi ngaihdan an laknak sanhi tuittum Mulsim sakhua betu pawlih ni leh thla pawimawh Ramadan caan ih Obama in a umnak Inn ih zanriah i khawmnak puai a tuah ruangah a si.\nWhite House thupuangtu cun President, Obama ih sakhua biaknak thuhla ih mipi ngaihdan lakkhawm ih mipi theihih puanzar ciamco hi President, ti hminsiat leh ti mualpho tumnak thil ttullo zet a siih, Oppsition pawlin a thuptei an phiarruk nak thu a siih, himi ruangah mipi in Presidnet, cu zumlo nak leh rinsan lo nakah an hmanphah thei ruangah thil tthalo zet a si tiah a sim. White House Faith Adviser, Joshua Dubois cun President, Obama hi Kristian diktak a siih, a sakhua biaknak thuhla ah thu diklo thehdarh tumtu an um asi a ti.\nRelzo vekin Obama hin World Trade Centre kiang Ground Zero point ih Mulsim pawlin biak Inn Mosque sak an tumnak thuhla ah Obama cun a lungkim pi ih, Mulsim sakhua betu khalin sakhua dang vekin America ramsungah zalen nak an nei veih, America Cozah in sakhua biaknak thleidan a neiding a silo tiih a ti ruangah America mipi sawisel a hlawhzet.\nUN Member Ram Pawlin Pakistan Bawm Nak Pe Bet\nRelzo vekin Pakistan ram tilian tuartu pawl bawmnak ding thu relkhawm dingih UN Secretary General, Ban Ki- Moon in UN Member ram pawl Emergency Meeting a kawhkhawm nak cu mizan sunah New York khawpi ah tonkhawm awknak an neiih, himi ah UN Member ram pawlcun Pakistan ram tilian tuartu pawl bawmnak ding paisa an thawhkhawm bet rero.\nPakistan ram tilian tuartu pawl bawmnak ding sumpai hi UK cun a hlan ih thawhding zat a rak tiamkam awkmi ih hleiah Pound Million 64 thawhbet a tumthu a puangih, US khalin a hlanih dollar Million 90 a thawhcia mi ih hleiah dollar Million 60 thawhbet a tumthu a puang betsalih, US Secretary of State, Hillary Clinton cun an sum thawhding mi sungih dollar Million 92 cu UN kutsungah a lut hmaisa ding tiah a sim,\nEuropen Union khalin dollar Million 180 an thawhbet dingthu an simih, German khalin dollar Million 32 thawhve a tumthu a puang. Hiti vekih UN Member ram pawlin sumpai an thawhkhawm bet ruangah tui New York khawpi ih caam lai Pakistan Foreign Minister, Shah Mahmood Qurshi cun UN in an ram tulian tuartu mi harsa pawl bawmnak dingih paisa dollar Million 460 a dil micu a kimthei dingih a beisei thu a sim.\nPakistan Foreign Minister, cun Pakistan ram tilian ruangih harsat nak tuartu mipi pawlhi a zamrang thei bikih bawmnak pekih tuamhlawm loh li lo an si ah cun Taliban pawlin tikcu remcaangah la in an pawl ih mipi thlemlut nakah an hmang pangding ti a phan thu khal a sim.


Pyithusit Pa In Thupten Ralkap 50 A Sawm Ih KIA 4 An Thih Phah – Vapual Auaw\nKachin ramkulh Phakan myone Shiaduyut khua ah ralkap lamtang Pyithsit pakhat cu may 26 , zanlam nazi 3 hrawngah KIA pawl in ret tha lawlaw dingin a inn ah an va sim cu Pyithusit Zaw Min Thant in thupten ralkap a rak sawm cia ih KIA 4 an thih phah.\nZaw Min Thant cu thupten ralkap thawn tuantlang a si tlunah ralkap khal in an hum zetmi a si ih rittheih sii zuar thupin hlawknak a ngahmi pawl cu ralkap a zem ve theu. Cumen siloin KIA pawl cangvaih tum dan a theihmi cu ralkap pawl simthup theutu a si ih thu a theihtheihnak dingah amah khalin midang cu sumpai hmangin a fial sawng vivo. Cuvek ruangah KIA pawl cu a inn ah an feh in ret that lawlaw an tummi a si.\nAsinan, a inn ah KIA pawl an ra ding timi cu a rak thei cia ih ralkap 50 sawm in an rak bawh. KIA 7 cu mawtaw pakhat mawngin Zaw Min Thant inn an va pan ih a hmuan kulhsung an luh veten ralkap cun an rak kap ciamco hngal. KIA 7 lakin 3 cu an tlansuak man nan, 4 cu rinloparal in ralkap lamin an kah tikah an tlan man loih a hmunah an thi. An ruang pawl cu KIA in an la fel zo.\nKhuami pakhat cun “KIA an ra ding timi cu phyithusit Zaw Min Thant in a rak thei cia. Cumi ruangah ralkap 50 hrawng a sawm ih a inn cun an rak bawh. KIA 7 cu mawtaw in an ra ih Zaw Min Thant hmuan sung an luh veten ralkap in an rak kap hngal. Cumi ah KIA lam 4 an thi a si,” tiah a ti.\nPyithusit timi cu hlanlai ralkap san ah khawtin ih kan rak neihmi kan tong cun khua kilhimtu pakhat an si. Tui dinhmun lai khua tivek ah Pyithusit kan nei tuk nawn lo nan, Myanmar ramsung hmun hrekkhat ahcun an nei lai ih an hmang rero lai. Pyithusit cu khua mipi lole khawlal ih hril theumi an si ih Zaw Min Thant cu khua mipi le KIA phatsat in ralkap lamtang tinak a si,.


Justin Bieber Ih Nupi A Damlo Besia Hnuah Bieber In, “Pathian In Damnak A Pe” A Ti – Meifar\nJustin Bieber Ih Nupi A Damlo Besia Hnuah Bieber In, “Pathian In Damnak A Pe” A Ti\nMarch 24, 2022 admin Leitlun 0\nLeitlun hlasakthiam hminthang kum 28 mi Justin Bieber le a nupi model kum 25 mi Hailey Bieber cu 2018 kum ah an neiaw. Justin Bieber hi a nauhak lai ihsin milar a si vekin sualnak phunphun arak tuah, a nupi Hailey Bieber cu mipi in an uar theilo zet nan a Christian nun cu a ṭha zet. Justin Bieber ih nun tuahṭhahtu an ti.\nKan dungah Justin Bieber cu Covid-19 in a damlo hnuah a nupi khal besia zetin a damlo, anmah ngainatu pawl cu an thinhar zet. Hailey Bieber ih damlonak khal Covid-19 thotho ah an ruat nan arak si lo, a thluak ah thisen aum.\nHailey ih pa Stephen Baldwin cu American actor a si ih Christian miṭha zet a si. Stephen in, “Ka fanu a damlo ti ka theih veten thla ka cam, nitinten Pathian hmaiah khukbil in thla ka cam ringring” a ti.\nHailey Bieber cu siizung ah an admit ih an tuamhlawm rero hnuah a damṭha zo, a pasal Justin Bieber in, “Ka thaphang tuk, ka nupi thuhla nan rak thei ding ti ka zum. Tu’ahcun a damṭha thluh zo, ka nupi cu Pathian kutcak sungah aum ti ka thei. Pathian in damnak a pe” tin Pathian a thangṭhah ih lungawithu a sim.\nHnawiti In Ṭhi, Zunghruk Pawl A Tuah, An Hlawhtling Zet\nUkraine Ram Ah Raldo Dingin A Poksuak Hnu Ni 16 Ah A Tlungsal Ih, “Laksawng Ngah Ding A Mal Tuk” A Ti


Falam Zipeng zung ih hnaṭuan mi 4 cu Permanent in hnaṭuan an ban - Falam Online Media\nFalam Zipeng zung (GAD) ih hnaṭuan mi 4 cu mipi lam ah ṭangin ralkap ukhruai dodalnak CDM i an tel ruangah permanent in hnaṭuan an ban tiah theih a si.\nHnaṭuan ban tuar pawl cu Mai Rebecca, Mai Ca Len Par, Mai Siang Hlei Tlem le Salai Johan te pawl an si ih hnaṭuan ban theihternak ca cu March 25 nikhen a si.\nMai Rebecca, Mai Ca Len Par, Mai Siang Hlei Tlem te pathum cun March 3 ah caam khat sung hnaṭuan ban an si thu theihternak ca an dong zo ih, tu ah mipakhat belhbet in permanent in hnaṭuan ban an si thu theihternak ca an suah sal hi a si.\nMarch 25 nikhen mi hnaṭuan bannak ca ah cun “tlunlam ih thupek vekin rampi cozah hnaṭuan phungdaan pahbaltu Mai Rebecca, Mai Ca Len Par, Mai Siang Hlei Tlem le Salai Johan te pawl cu March 25 ihsin hnaṭuan ban hremnak kan pe a si”.\n“Hremnak pemi thu ah fiangfailo/lungkimlo nak a um asile rampi cozah hnaṭuan phungdaan vekin thla 6 sungah “appeal” theh lut theih a si” tiah an ngan.\nHna cawlhter thu ah Mai Siang Hlei Tlem cun “2008 Daanhrampi ahcun party ramkhelnak thawn pehpar lo ding ti a si. Asinan, atui` cangvaihnak (CDM) cu ramkhel party thawn pehparawknak a um lo. Rampi zawng ih buainak sawn a si. Party ramkhel timi cu 2020 rampi hrilawknak an tuah hlan ih mipi hip tumih cangvaihnak nei rero pawl vek kha an si. A cem net tiang lawlaw ka ṭang ding” tiah a rak relsuak dah a si.\n← Strike camp khamri ih luttu palik 4 an kai\n2008 Daanhrampi ṭhiat bal fel a si zo thu CRPH in a phuang →


Russia Ram President Ah Vladimir Putin Lak Lut - Chinland Today Media\nRussia Ram President Ah Vladimir Putin Lak Lut\nMay 9, 2012 2:31 am·0 comments\nMizan sunah khan tuikum March thla ih Russia ram President hrilnakih hriltlin mi Vladimr Putin cu an ram khawpi Moscow ih Grand Kremlin Palace ah rin umnak thutiam tuah terih laklut a si. Vladimir Putin hi Russia ram President term hnih rak ttuanzotu a siih, an ram daanpi ih um vekih term hnih hnuah pehzawmin President a cuh sunzawm theilo ruangah a cawlih kum 4 sung Prime Minister a ttuan hnuah tuikum March thla ih an ram President hrilnakih a cuhsal ruangah hriltlin sal a si.\nTui President, term hi kum 6 sung a siih, tluangtei kum 6 a ttuansuak thei a si len Josept Stalin ih hnuih Russia ram President ttuan reibik a si ding. Vladimir Putin President, ih laklut a si laiah Opposition lam mipi pawlcu Grand Kremlin Palace kawtka ah an pungkhawmih Vladimir Putin President ih laklut an duhlo thu leh President laklut nak khawmcu baang dingih an duhthu an aupi ciamco haiih Palik pawl thawi an buai ruangah mi tamzet kaih an siih, an kaihmi sungah Opposition lamih hotu mi langsar zetzet khal an tel.\nPresident, Vladimir Putin laklut nak khawmhi ropi zetih tuah a siih Soviet President hlun Mikhail Gorbacher, Italy Prime Minister hlun, Silvio Berluslomi, Russia President hmaisabik, Boris Yeltsin ih nupi Naina Yeltsin leh President, hril nakih cuhtu tling banlo minung 4 pawlkhal an tel.\nPresident laklut khawmnak hi ropi zetih tuah a si ruangah Russia tangka rouble Million 20 hrawng an cemih ruah a siih, hihi dollar cun 6.64.000 hrawng a si ih, himi ih hleiah President lawmnak zanriah i khawmnak an tuah leh dingmi ah rouble Milliion 12 hrawng an cembet laiding.\nRussia Ah Kuak Fawp Kham Thok\nAmerica in Russia Daan Pahbal Puh


Pathian Hrangih Thusim - Chinland Today Media\nOctober 16, 2010 12:49 am·0 comments\nJeremiah 23:16, 30-40\nKan tuah ttheumi thilthup le ningzakza thil pawl kha kan hlon ttheh ta zo; mi bum in kan nung lo, Pathian ih thuhla khal ah kanmah ih duhzawng in kan merh lo. -2 Korin. 4:2\n– Isaiah 47-49\n– 1 Thess. 4\nFiangte ih cangan ka zuam rero nain vei khatkhat cu mi in an ruat sual ttheu. Ka thin a nuam lozet ih ttha deuh ih ngan ka zuam. Hmanseh, casiartu pawl in ka tumtahmi le ka sim duhmi thawn pehpar loin a sullam an laak ttheu. Hivek hi ttihnungza a si. Ziangahtile cabu suah hnu ahcun rem saal le a theih nawn lo.\nHimi in Pathian ih Ttongkam kan duhduh ih kan laak sualmi nasazet in i ruatter. Jeremiah sanlai profet pawl in cuti’n an rak tuah dah. Anmai’ ttongmi kha “Pathian in a ti,” an ti ih siter an duhmi kha Pathian ih lungkimmi a si an ti. Curuangah Pathian in a mi pawl hnenah, “Profet pawl ih thusimmi cu ngai hlah uh, Keimah ih ttongmi si loin anmai’ ruahnak men an sim a si,” a ti. “Anmah ih phuah copmi thuphan in ka minung pawl cu ziangtik tiang so an hruai sual hrih ding” (Jer. 23:16) a ti. Pathian in, “Bawipa nan Pathian ih Ttongkam merh tahrat in a pingpeng ih a pialtertu pawl cu ka hnong hngai dingih ka hnen ihsin ka hlon hngai ding,” a ti (cc. 36, 39).\nPaul in Pathian Ttongkam cu a sia zawngin ka hmang lo (2 Kor. 4:2) a ti. Pathian Thutak sim loin mai’ ruahnak men sim a ttihnunnzia a thei. Kannih khal Pathian Ttongkam cu kanmai’ duhnak men ih merh si loin Amah ih tumtahnak vekin raalring te’n kan hman a ttul. – Julie Ackerman Link\nBawipa, Na Ttongkam parah felnak in pe,\nCaan khatkhat kan thathawhnak ruangah;\nNa Thudik, merh lo dingin in bawm,\nKan duhhamnak ih hruai lo dingin. – Sper\nBible thutak lam ah ttang ding rori kan si,\nBible kha kanmai’ duhnak ah kan merh lo pei.


Mihlo An Hawl Rero Mi Cu Thicia In An Hmu – Meifar\nMihlo An Hawl Rero Mi Cu Thicia In An Hmu\nMihlo an hawl rero mi cu May 10, 2022 sun nazi 1:00 hrawngah Katha khua kiang lamzin kap ah thicia in an hmu, a hngawng ah tuahmawhnak hliamhma aum.\nKum 33 mi Hein Min Thein cu Sagaing ramsung, Katha khua, ahmat (3) vengsung ih um a si ih bank ah hna a ṭuan. May 7 sun ah a hlo ih an hawl rero nan an hmu thei lo, online par khalah mihlo tin an tarlang.\nAn khua ihsin peng 3 hrawngah thicia in an hmu ih mikuttuar ih thi a s, zo pawlin an that ti cu an thei hrih lo. Mibawmtu pawlkom in, “A hngawng ah hliamhma aum lo, a bike le a sui zunbun khal aum nawn lo. Zarhte ni ihsin a hlo ih a sun ah an that hngal a si ding” a ti.\nMithi ruak cu tualsung mibawmtu pawlkom in an la ih siizung ah zohdiknak an nei rero lai. A mawng mi bike le a zunbun cu an laksak, ralhrang in ramsung thuneihnak an lak hnuah suamhmang, damiah le tualthatnak phunphun a thleng.\nThailand Tlangval In A Pi Sumpai ฿300,000 A Ru Ih Miharsa Pawl A Pe Thluh


Atufang Mindat dinhmun (April 27, 9 pm update) - Falam Online Media\nAtufang Mindat dinhmun (April 27, 9 pm update)\nApril 27, 2021 Ni Hnem Sung\t0 Comments\nMidat khuasung luttlang theilo ruangih kahawknak cawl lawk dingin SAC ralbawi in mipi hnen ih zangfah a dil hnu, nazi kar rei fang ah Chinland Defense Force – Mindat le SAC ralkap an kapaw thok sal tiah The Irrawaddy in mipakhat simmi sirhsanin a ngan nan, khuasung biaktlangtu media ṭhenkhat cun zaan nazi 9 tiangah kapawnak a um bet nawnlo tiah an tarlang.\nMindat ah April 24 in doawknak a suak ṭan ih kaphnih ah mithi le hliamtuar tamsawntu SAC ralkap cun Mindat khuanu/pa ṭuanvonei ဦးရွှေနိုင်း cu palai ah hmangin kapawknak cawl lawk dingin CDF-Mindat hnen ah a sim thei ter.\nCuih tlun ah khualeng ih um ralkap tamzet cu khuasung ralkap buuk ah lut ter dingin an dilngen nan CDF-Mindat lam cun an co hlanglo.\nCDF-Mindat lam khalin kahawknak cawl lawk ding cun thu 3 tiam dingin SAC ralkap hnen ah dilngennak an nei ve. Cumicu ..\n1. Mindat khuasung ih umhmun khuartumtu khuadang ralkap hmuahhmuah kir ter sal ding.\n2. Mipi lam kaihkhihmi hmuahhmuah thlah zalen thluh ding.\n3. Mindat khuasung ih umhmun khuar ralkap hmuahhmuah tlan ter thluh ding .. tipawl an si ih SAC ralkap lam khalin reilote ah thu let nak kan nei ding tiah an sim than ve.\nMindat khuasung um pawl thawn biakpohnak neiawtu rintlak media ṭhenkhat cun “cumicu zaan thim hnu tiangih theihtawksun thuthang a si ih zaan nazi 9 tiangah khualeng ih khambetmi ralkap pawl cu khuasung an lut thei lo vekin kaphnih in kahawknak a um bet lo” tiah an tarlang.\nApril 24 in tuisun April 27 tiangih Mindat doawknak ah SAC ralkap lam amalbik minung 15 an thi zo tiah theih a siih boruak thlirtu pawl cun kahawknak a um pehzom vivoding an zum.\nzuk : Mindat (.org)\n← CDF Headquarter : Hakha Kahdonak ah SAC ralkap 4 thi, 10 hrawng hliam tuar\nSAC ralkap kut tuar in Tedim tlangvalno nunnak liam →\nFalam ah Covid – 19 nat nei thar hmubet\nChin State ah 2020 election hnu zo a CM ding? – Opinion


Chinram Doawknak thu pawl SAC ralhraang in thup hlo thluh tum - Falam Online Media\nChinram Doawknak thu pawl SAC ralhraang in thup hlo thluh tum\nJune 1, 2021 Ni Hnem Sung\t0 Comments\nSAC ralhraang in Thlanglam laitlang Mindat le Kanpalet ih nihnih sung doawknak thu pawl a pholang duhlo tikah Leitlun mipi hmai ih langter duhlomi thil ṭhalo (Raldo PhungDaan pahbal) tuahmi a nei si pei maw tiah thusutnak a um.\n“Ruah ding tampi um. Kan dung May thla lai hrawng ih Mindat doawknak khalah Lungmitter theimi meikhurang suak telmi ralthuam an hmang tiah khuami hnen in kan thei zo.”\n“Tuṭum khalah Lungmit terin thawthawt har le Lei tiang dumter theimi ralthuam an hmang tiah raldonak ih telvetu hnen in thuthang kan dong.”\n“Cuvek a si tikah raldo phungdaan pahbal ih cangvaihnak an nei mi langsuak ding phang ah thuthang an suah duh lo khal a si thei” tiah rampi boruak le raldo phungdaan theitu Chinmi mipakhat cun FOM hnen ah a sim.\nRaldonak a suak tikah International community ih phungdaan tuahmi thlun ding tamzet a um ih cumi ah “datkhu telmi hriamhrei (chemical and biological weapons) hmansian a si lo” timi a tel ve.\nCumi cu voikhatnak Leitlun ralpi a suak hnu in hman kham thokmi a si.\nCuih tlun ah 1972 le 1993 kum ah datkhu telmi hriamhrei thu ah daan thar an tuah bet ih chemical lole biological ralthuam tuahnak bungrua pawl rikhiah nei in khawlkhawm an kham ih hmun khat ihsin hmundang ih kuataw khal an kham cih a si.\nMindat le Kanpalet mipi humtu ralkapbu ṭang tlangin SAC ralhraang thawn nihnihsung doawknak ah ralhraang lam ah 8 hnakih mallo mithi an um thu le mipi lam ah 1 thi in 10 hrawngin hriam an tuar thu CDF in tlangthannak a nei.\n← Falam khuasung ah Tlawngkaitu pakhat hman um lo\nASEAN hruaitu ṭhenkhat Kawlram ah ra tlawng tum →\nLeimin ruangah Inn ṭhawn ṭul dinhmun tiang harsat tong Innsang pawl cu CRCDF in Bawmnak Pe\nṬaal le Tlangzar karlak ih sarmi mithi cu CNDF ralkap a rak si\nMarch 2, 2022 March 4, 2022 admin 0


Online Sung Comment Ruangah Ralbawi Picang An Kai – Meifar\nU Zaw Win cu ralbawi picang a si ih CID hruaitu upa a si, ralhrang pawl tlawnginn hotu khal a si. Asinan, February 8, 2022 sun ah online sungih a comment mi ruangah ralhrang pawlin an va kai ih thubuai an orhter.\nA liamzo December 5, 2021 ah ralhrang pawlin Yangon ramsung ih lamzawhtu pawl cu motor in an pah that rupro. Cumi video cu online parah an tarlang ih U Zaw Win in veihnih rori a comment.\nThuhla theitu in, “U Zaw Win cu February 8 sun ah an kai. December 5 sun ah ralhrang pawlin motor thawn lamzawhtu mino pawl an pah that, himi video hnuaiah U Zaw Win in ‘himi cangvaihnak cu ka cohlang lo’ tin a comment.\nCumi hnuah ‘Minung thinlung an nei lo, ramsa aiin an sual sawn’ tin veihnih comment a pe ruangah thlahnih hnuah ralhrang pawlin an kai. Hektu anei a si ding, U Zaw Win hi ralhrang ihsin pension la zikte a si. Kumkhat hnuah a cawl thlang ding nan a cawlh hlanah an kai” a ti.\nU Zaw Win cu ralkap daan le dun pahbal thubuai an orhter ih pukmah 505 in taza an cuai tum. Ralhrang pawl lakah Min Aung Hlaing duhlotu an tam zet ruangah an thuhla theifiang dingin ralhrang upa pawlin an zingzoi rero lai.\nValentine’s Day, Lashio Ramlak Ih Nuamcen Cu Suam An Tong >>>


Ka dik, Na Sual! - Chinland Today Media\nMay 22, 2009 1:37 am·0 comments\nMay 22 | Tlawngkai Ninga\nSiar: Luka 6:37-42\nMi va soisel hlah, Pathian in a lo soisel ve lo ding. Mi va hnong hlah, Pathian in a lo hnong ve lo ding. Midang ngaidam awla Pathian in a lo ngaidam ve ding. -Luka 6:37\n– 1Sansiarnak 16-18\n– Johan 7:28-53\nKa rualnu Ria in Heron timi a thla a pharh tikah piruk a kau ih mangbangza pianhmang neimi vate cu a duhzet. A inn kiang ih tili fate ah a thla pharh in a ttum duaido asile lungawizet in a hmuak ttheu.\nHeron hi mangbangza vate phun dang a si cu ka pom thei ve. Asinan ka hmuan sungih a rat ding cu ka duh lo. Ziangahtile ka hmuan ah in a um menmen lo ding ti ka thei. Nga pawl a cuk dingih a ei tengteng ding.\nRia le kei zo kan hmaan? Ziangah kan bang aw lo? Mizia, thuanthu, theihnak dangdang in minung ih hmuh daan a danglamter. Mi pakhat a dik a si ahcun midang an palh tinak a si lo. Ruahnak a bangrep lo ruangah a caancaan ah zaangfahnak nei lo, thuhla khoh emem le mi parih thutthen duh kan si thei men. Sual thu ka sim duhmi si loin hmuh daan le ruah daan danglam thu ka simmi a si. Midang parih kan ruah daan, kan tuah daan, le kan lungput pawl hi raalrin a ttul. Ziangahtile cuvek cekci in kan co kir ve leh thei (Luka 6:37).\nHmuh daan dang a neimi midang hnen ihsin kan zir thei maw? Duhdawtnak le thinsaunak malte tal nei dingin kan zir thei pei maw? Lungawiza a simi cu Pathian ih thinsaunak le duhdawtnak cu ka parah a tumzet.\nBawipa, kan parah na thin a sautuk,\nAsinan cumi thei thei dingah kan khul a fung;\nCuvek duhdawtnak langter dingah zaangfahnak in pe aw,\nKan duhdawt mi pawl hnenah.\nA fatezetmi duhdawtnak in nasazet in thil a danglamter thei.\nA Hlo Mi pawl


SAC ralhraang in Awmanglo tukin Kum kim lo Nauhak pahnih Tazacuai | Falam Online Media\nSAC ralhraang in Awmanglo tukin Kum kim lo Nauhak pahnih Tazacuai\nJuly 15, 2021 Ni Hnem Sung\t0 Comments\nMandalay ramṭhen, Sintgaing peng ih doawknak thu thawn pehpar in July 6 ah အုန်းပင်ခြံ khua ih “ရွှေကြယ်စင်” Lakphakdawr cu SAC ralhraang in an luhcilh ih dawr neitu telin mi 7 an kai.\nKaihkhih tuar mi ah dawr neitu fapa (kum 12) le kum 15 mi dawr hnaṭuan bawmtu cu SAC ralhraang in puakkuaitheih thawn pehparmi pukmah 5,6 thawn taza an cuai tiah khuami hnen ihsin theih a si.\nJuly 12 ah voikhatnak zung an suahpi zo ih, an sungkhat naivai mipakhat cun “thuṭhenzung ih hmaisabiknak an suahpi ṭum ah nauhak pahnih cun bawmnak in dil. Kan nih sual nak ziang hman kan nei lo. Sualnak khal kan tuah lo. In bawm hram uh ti`n mit thli tlak phah in bawmnak in dil. Harhdamnak lam ahcun an hrisel ko” a ti.\n— FOM (@FOM66530376) July 15, 2021\nJuly 6, zingpit ah SAC ralhraang le mipi humtu PDF pawl cu တံတားဦး vanzam tualrawn kiangah an kap aw ih ralhraang lam ah mipakhat a thi. SAC ralhraang in Sintgaing PDF sungtel pakhat an kai ngah ve ih cumi hnu reilote ah အုန်းပင်ခြံ khua ih “ရွှေကြယ်စင်” lakphak dawr cu SAC ralhraang in an va siim cih mi a si.\nInnsung an cawk let hnu ah Lakphak dawr kiangih innte pakhat sungah kuttuah bomb le puakkuaithei thilri kan hmu ti`n ralkap pawl cun an ti ih cumi phuahlam thawn Lakphak dawr neitu telin SAC ralhraang pawl cun mi 7 an kai.\n“Nauhak pawl thawn pehparawknak zianghman umlo cingin an kai thotho. An sungten awmanglo zetin kaihkhih an tuar” tiah an kai laifang hmutu veng sung um mipakhat cun a rel ih “atu tla cu dawr neitu damlo besia in ralkap kut ah a thi ti`n thuthang kan thei. Nauhak pahnih cu July 16 ah thuṭhenzung ah an suahpi saal ding” a ti.\nSintgaing PDF sungtel mipakhat khalin bomb le puak kuai thei thilri pawl cu Lakphak dawr neitu thawn pehparawknak an nei lo thu le an mah PDF pawl ta a si sawn thu a rel.\n“Vamzam tualrawn ah PDF kan unau pakhat an kai ngah ih a hnen ihsin kan ralthuam retnak hmun an thei. Ziangtheilo nauhak le an sungten kaihkhih an tuar cu kan thin a nuam lo zet” tiah PDF sungtel mipakhat cun Myanmar Now hnen ah a sim.\nPuakkuaithei thilri tuah/kol pawl cu ဖောက်ခွဲရေးဆိုင်ရာ ရာဇသတ်ကြီး pukmah 5 thawn thubuai tuahsak ṭheu an si ih mawhnak nei cu kum 14 thawngthlaknak (တစ်ကျွန်းပို့) in siseh, kum 5 thawngthlak bet hlei ah paisa cawh kuan ter in daantatnak an nei ṭheu a si. Pukmah 6 cu cuvek tuahnak thapek pukmah a si ih daantat dan cu pukmah 5 thawn a bangaw sawhsawh.\n← July 16 ih thil thleng ding thu ah SAC ralhraang thuthup puut darh\nFalam ah Covid 19 thawn pehpar in Daan thar an suah →\nMandalay inn kang ah Kum 5 mi nauhak tel in Numi 5 nunnak cem\nMandalay le Yangon hmun ṭhenkhat ah Martial Law an phuang


Kumkhat Sung Leiba An Pe Lo Ruangah An Innhmai Ah Loudspeaker In Ava Dil – Meifar\nVeitnam, Song Ma khua ih um nunau pakhat ih cangvaih dan hi a mak tuk ruangah tulai ah a lar zet. An vengsung ih um milian innsang pakhat in leiba an nei ih an ngaihsak nawn lo, ava hlam ṭheu nan an pe duh lo ih phuahhlam a phunphun an rak sim.\nCuruangah an kumthar ni February 1, 2022 New Year’s Day ah an inn hmaiah ava feh ih Loudspeaker thawn leiba cu a hlam, a thawmvang a ring tuk ruangah vengsung mipi pawl cu an suak thluh ih an va zoh cece.\nPalik pawlin an va kham lawk nan a tlan duh cuang lo, a leiba hlamnak tei inn cu an kharaw reprep ih leiba cu an pe duh cuang lo. Vengsung mipi pawlin ‘Kumthar ni ih hitin leiba hlamawk cu a ṭha lo si’ an ti rero.


Tho in Din Uhsi! - Chinland Today Media\nAugust 21, 2012 11:16 pm·0 comments\nBible Siar Ding: Nehemiah 2:11-18\nJerusalem khuapi kulhnak phardawl pawl cu din saal uhsi la\nkan thangsiatnak hi rehter uhsi!\nNa nunak buaizet ih a um caan ah le ziangtinkim na kiangkap ah siatral le tlu sawn ih a um celcel tikah ziangtivek in na lehrul?\nNehemiah cu Pathian in Jerusalem khuapi kulhnak phardawl pawl cim le siatbal thluh ih a ummi dinsuah saalnak ah hotu dingih Pathian ih ttuanvo a peklai ahkhan ramdang mi siangpahrang ih sabiti in ding petu (cupbearer) timi acozah hnattuan dinhmun saang neitu bawi upazet a si. Anih in ziangti’n a ttuanvo tumpi cu hram a thok?\nA hmaisabik ah, ni thum sung rawl ul thlacamnak nei in thil ttulmi pawl a ngaituah. Cun ruahnak bang awmi, thilti le ttong ih ralringzetmi pawl hril in thil umtu daan a zingzoi, ih thilcangmi vek cekci in tluangzet le supmi nei lo ih ttong thei pawl hril in a hnattuan dingmi zohfel cianak a nei. A netabik ah, Pathian ih hnattuan tumpi ttuan dingih a pekmi ah mipi pawl lungthozet ih tel ve dingin a sawm hngai. Mipi in ziangti’n an let? “Tho uhsi la din saal uhsi,” an ti (Neh. 2:18).\nPathian cu A Kawhhran le kan nunnak dintu Innsak thiamzet Bawipa a si. Sihmansehla, a caancaan ah kanmai’ hril sualnak asilole kan kiangkap thil umtu daan pawl ruangah kan nunnak cu dungtolh in a siatbal ttheu ih rem tthat kan ttul. Nehemiah ih thilti daan karbak pawl hi mi bulpak nunnak, mibur pawlkom hnattuannak ah le thlaraulam cangvaihnak khal ah hman theih dingmi hlir an si.\nHarsat buainak pawl cu nunnak sungih telmi an si. An karhzai vingvo tikah, mah le mah zaangfak aw in kan taalbuai ciamco thei, asilole kan nunnak innsak thiambiktu Bawipa ih hruainak thlun in, “ka tho dingih ka din saal ding!” kan ti thei.\nVancung ih um kan Pa, Na lamhruainak thlun loin keimahte riahsia in ka um ttheu, Ka nunnak siatbalmi pawl dinsuah saal thei dingin i cakter hram aw.\nKa nunnak ziang zawn ahso zoh mawi lo ih a um? Ziangti’n si tuni ah Bawipa ih kawhnak ngai in nun dinsuah ka thok thei ding?


Ni A Thim Sal Ding.. - Chinland Today Media\nNi A Thim Sal Ding..\nJuly 10, 2010 3:08 pm·0 comments\nArsi le Van ih thil um zingzoitu pawl cun tui’ a cangdingmi Ni thim dingmi ni hrangah nasa zet in timtuahnak an nei.\nTui tum ih ni thim dingcu kan dungkum vekin China ihsin mi million khat lenglo ih zoh thei ding cu a si lo ding.\nThlapi hin South Pacific tipi thuanthum cu a zawh so dingih cutin ni tleu cu khuh in Cook Islands ah zing nazi 8:22(AEST time cun cawlhni zing a si dingih zinglam 4:22 a si ding) ah a thimthok ding. Cutin Easter Island lamcu zawhso vivo in a thimnak cu a reh vivo dingih Patagonia, Chile le Argentina lam a thlen in a cem ding.\nA zapi tei’ a thim taktak cu Scientist thenkhat le khualtlawng thenkhat lawngin French Polynesia ih tikulh fate pakhat hmun ihsin an zoh thei ding. Scientist pawl hrangah cun hi nithim can tawite hi Ni a lenglam a landan an zir theinak ding umsun a siih hi an zirnak cu corona tiih an kawhmi nilenglam lamdan zirnak khal a si.\nAustralia pawl hrangih nithim an hmuh ve theinak ding cu 14 November 2012 ah a si dingih, hi Ni thim hi Kakadu Naitional Park ihsin zohthei a si dingih cutin Cairns le Coral Sea pawl ah a feh vivo ding. Hi kum thluh ihsin cun kum 18 hnu 22 July 2028 ah Sydney ihsin nasa zet ih nithim cu zohsal leh a si ding.\nChile Linghnin ruangah sun tawi\nNOVA IH LAWNG- Thlirnak tlang dangin


A ninii in Ralkap le Palik cetcangdan a rapthlak um sinsin - Falam Online Media\n2021 Dothlennak ih SAC ralkap le palik cetcangdan cu a ninii in a rapthlak um sinsin ih an kut tuar ih thi khal an pung sinsin.\nDothlennak ih mipi an kap that hmaisabik cu kumpi cozah thuneihnak an la hnu ni 9nk ah a si ih cuih ni ah kum 20 mi မြသွဲ့သွဲ့ခိုင် an kap ruangah ni reilo te ah a thi.\nCulai ahcun lamzawh duhphorhnak neitu mipi cu hlan ih an hman kel, thuahthum kham ih mipi ṭhekdarh dan an hmang.\nFebruary 15, Mandalay ih lamzawh duhphorhtu pawl cu airgun le khuah-li hmangin an ṭhekdarh thok. Cuih ṭum ihsin online le media picang pawl in nasaten palik cetcangdan an soisel thok.\nCuhnu in SAC ralkap le palik pawl cu an hraang sinsin ih lamzawh duhphorhtu an ṭhenṭhek tik khalah thi ceu hai seh ti`n meithal phunphun an hmang thok ih mithat, thilfir phah in mipi thinlung ah ṭihkhurnak an thunlut thok.\nဆန္ဒပြလူထုကို ချေမှုန်းတိုက်ခိုက်ရာတွင် ပိုမိုရက်စက်ကြမ်းကြုတ်သော နည်းလမ်းများကို အာဏာသိမ်းစစ်ကောင်စီက အသုံးပြုလာသည်https://t.co/kWDFn3daHp\n— Myanmar Now (@Myanmar_Now) April 9, 2021\nMipi in Humkham awknak an hmang thok\nRalkap ukhruai dodalnak cu rampihuap in February 6 ihsin a cak thok ih mipi lam thazang a cak sinsin tikah mipi ṭhekṭhentu palik lakah SAC ralkap hmuh ding an um thok.\nRalkap lam in hriamhrei meithal an hmang nasa thok ruangah mipi lam khalin February 27 ihsin thok, ralkham buuk le humhimawknak an tuah thok. Ralkham le humhimawknak ih an hmanmi pawl cu hnawmpung, concrete Lungbok, thir sangka hlu, tohkham hlun, thingṭek tivek an hmang ih cuvek pawl cu meithal hriamhrei lakih humhimawkdan ciikhat hrang ah a ṭhahnem zet tiah Yangon ih mino hruaitu Ko Min Kyaw in a sim.\nAmah cun “himi ralkham thuahhnih-thum kan tuah mi hin ralkap le palik cetcang dan a ti muang ih kan hnen lam rat danding a ti harsa. Cusungah minung ṭhenṭhekaw man in relh danding khal kan tawlrel man. Cun bulpak zawngih humkham awknak khalah a ṭangkai zet” a ti.\nMarch 1 hrawngin mipi ṭhenṭhek dingah palik bawmtu ralkap an tel thok ih duhphorhnak neitu mipi pawl cu dimdawihnak umloin an hrual ciamco thok ih kutthlak hnu ih kaihhkih tuar mi khal hmuh ding an tam thok.\nKo Min Kyaw khalin March thlathok lam in SAC ralkap hmuh ding an tam thok ih mitthlitlak bomb tivekkhal an hmang thok a ti.\nAmah cun “hmaisabik ahcun voikhat-hnih an kap. Cuhnu ah rabar cerek lakah cerek ngai an rawi thok. Cumicu vansang ah an kap mi siloin mibur umnak bat rorin an kap mi a si” a ti.\nZingzoitu pawl ih hmuhsuak mivek a si le Yangon mipi ṭhenṭhek nakih cerek ngai an hman thok hi February 28 in a si. Zinglam ah palik 30 hrawng in mipi ralkham tuahmi an siatsuah thokih kaihkhih ding mino an hual ciamco hnu ah dung an siip sal.\nCutin voithum-li hrawng mipi an ṭhekṭhen hnu ah cerek ngai voi 10 hnakih mallo an kap ih mipahnih an kap that.\nYangon ah ralram vek rori`n an cangvai thok cu March 3 ah a si ih zingpit ihsin tlailam tiang lamzawhtu le lamziin ih sukso mipi an kap ciamco ruangah mithi 20 an luan.\nMarch thlalai hrawngah mipi tha cak zetnak Yangon ramṭhen, မြောက်ဥက္ကလာပ, ဒဂုံဆိပ်ကမ်း, မြောက်ဒဂုံ, တောင်ဒဂုံ, လှိုင်သာယာ le ရွှေပြည်သာ pawl ah martial law an phuang ih dimdoih loin meithal phunphun thawn mipi an hrual ciamco ruangah cuih hmun 6 lawngah mithi 120 hrawng an um.\nCuhnu in “nan bop kan bat ding” tiah mipi an ṭhih hnu March 27 ah nasaten an cangvai ruangah rampihuap in cuih ni lawngah mithi 100 an luan, cumi ah kum 18 kim hrihlo nauhak 11 an tel.\nMipi ṭhenṭheknak le mithat nakih an hmanmi ralthuam/meithal\nမြသွဲ့သွဲ့ခိုင် kah nak ih an hmanmi cu Israel ih suakmi meithal vek MA-13 a siih cerek ah 9mm an hmang. Mandalay tipikap khalah 5.56 cerek thunmi MA-1, MA-2 meithal an hmang. Cuih tlun ah ramdang mi mangbangter ṭheh theimi MAS sniper an hmang thok ih mipi ṭhenṭhek nakah ralram ih hmanmi kutken bomb an hmang tam.\nMarch 27, တာမွေ ih mithi le March 28, Hlaing myone ih mikut an ti bul nak cu kutken bomb a si tiah a hmutu pawl in an sim.\nMarch 29 khalah ဒဂုံ ih duhphorhnak mipi le an ralkham vutneel dip pawl pet ṭhehter theimi meithal/bomb tum an hmang. Kalaymyo khalah humhimnak ṭhiṭha hman neilomi mipi cu cuhnakih thacakmi RPG bomb thawn an kap.\nNetalam cun rinloparal ah mipi ralkham buuk va siim lawng duhtawk loin mipangai vekih thuamhnaw an hruk ih duhphorhnak neitu mipi cu an rinlo lai ah an kai ciamco. Rinlolai ih cangvai an hmang. Cuih tlun ah mi motor tivek fir in midawinak ah an hmang ih lamziinpi khalah mipi an hrut phah vivo.\nKhuasung an vak khalah an kutza a suak cun a hmuhhmuh an kap hluahhlo. March 27 khalah Ṭhaway myo ih motor cycle mawng mipathum an kap ih pakhat cu an kap that ngah. Cumi cu CCTV in a zuk ngah na cingin motor cycle accident ah a lu khawngin a thimi a si tiah ca an suah.\nAAPP ih ngankhum mivek asile SAC ralkap kuttuar ruangih mithi hi April 9 tiangah 618 an um zo ti a si.\nCNN palai thawn hmaton thusutnak an nei lai ah SAC ralbawi cun palik 10 le ralkap 6 telin rampihuap ih mithi cu 248 lawng an si a ti.\nSAC ralkap pawl cun leitlun mipi hmai ah thianfihlimawk an tum nan media le mipi cangvaihnak zar ah a tuahmi thilsual le an tumtahmi tvk pawl cu leitlun mipi in an thei thluh.\nAn cetcangdan khal Daan thawn milawmi a si lo zia theihsuah a si vivo ih, CDM ih telve ကျိုက်မရော khua ih palik bawibik sangtu သန်းထိုက် cun “rampi Daan sungih um mi mipi ṭhenṭhek dan thawn a mil aw lo lawlaw. Meithal thawn mi an kap ih funghreu thawn khal mi an thawi. Cuvekcu kan ram Daan ah a um tel lo” a ti.\nIt has not been possible to confirm the number of fatalities yet but locals fear it could be in the dozens and say soldiers were ‘shooting at every shadow’ #WhatsHappeningInMyanmar https://t.co/PcbyoNHvAE\nSAC Ralkap le Palik an hraang nak san\nAtlun ih tarlangmi vekin ralkap le palik pawl cu a ninii in an hraang vivo. Cutiih an um san cu sia ṭha thleithiamlo dingin an thluak kholhfaimi an si ruang khalah a si thei ih tlunlam bawiupa pawl in sun zaan tiloin hna an ṭuan fial, ei le in ding khawpkham in an pe lo ruangah khal thin thawi mood fuh loin an um thei ih cuvek dinhmun an si cun tlunlam bawiupa pawl hman ih fial hran ṭul loin an thin tawkah a hraang zawng hlir in an cangvaimi a si thei tiah mithiam le zingzoinak neitu pawl in an sim.\nPalikbawi သန်းထိုက် khalin cutin a zum ve ih “an thin diriamter nakah luan zetin an cangvai mi a si thei. Nan, a tuahtu khal an mawh ih a fialtu khal an mawh thotho. Lamzawh duhphorh timicu Daan pahbal ih cangvaihnak a si lo. Mithat, mihrem le a hraang zawng ih an cangvaimi cu mipi thinlung ah ṭihnak thunlut in mipi an control tummi a si” a ti.\nSAC ralkap le a kuthnuai ih hnaṭuan pawl cun ramsa hman tluk lo, nunrong le hriamhrei ralthuam rinsan in mipi an hrem rero nan ralkap ukhruainak khawp neekneek zotu, zalenmi ukhruainak cozah dinduhnak lungput neitu mipi ih tumruhnak cu a ti hlo thei cuanglo ih mipi lam cun lamziin a um dandan hawlin ralkap ukhruainak cu an dodal rero a si. (Myanmar Now)\n← Fa le kaihsak phang ah Indra Kyaw Zin te nupa in Ralkap kaihkhih an tuar\nApril 10, Tamu doawknak ah mipakhat thi, an kapaw pehzom ding zum a um →


UNO Thuhla - Chinland Today Media\nJanuary 10, 2013 4:39 am·0 comments\nTing Hlei Thang\nUNO timicu remnak le kilvennak leitlunpi ih a um ringring theinak dingah ziaza (daan felfai) thawi kilkhawi le Ram pawlih asangbik thuneihnak ih pawlkawm a si. Hi pawlkawm hi leitlun dinhmun ih a tum bikmi pawlkawm; leitlun miphun tumpipi hnatuan sawngtu pawlkawm pakhat a si.\nUN Cin le Daan (UN Charter)\nUN ih daan hrampi (Constitution) hi June 26, 1945 San Francisco (USA) ah Ram 50 ih thlahmi palai pawlih hminthut (Signed) mi a si.\nUNO Din Ni (Foundation Day of the UNO)\nUNO ra suahnak hi October 24, 1945 ih China, France le United Kingdom (hlanih USSR), United States le adang Ram thupi zetzet pawlih UNO daan hrampi lungkimnak lethmat tthut (ratified) ihsin ra thawk mi a si. October ni 24 cu leitlun huap UNO ni a si tin lawmnak puaipi an tuah.\nHmaisabik UNO Rorelnak (First Regular Session of the UNO)\nAhmaisabik UNO Rorelnak cu 1946 January, London le Trygve Lie (Norway) ah tuah a si ih ahmaisabik UNO Secretary khal hril cih a si.\nUNO Thantar (The UNO Flag)\nUNO Thantar cu October 29, 1947 ih UNO (General Assembly) Rorelnak ah nemhnget a si. UNO hminsinnak Tacik (emblem) cu a rang te’n tuahmi a si ih a dunglam (background) ah a pawl (blue) hman a si. Cui hminsinnak tacik(emblem) ah saklam thuam ihsin leitlunhuap zuk a telih cui zuk cu Olive thingkung zuk\npahnih te’n hnuailam kilkap veve ihsin a hun kulh.\nCumi cu Remdaihnak hminsinnak (symbol of peace) tinak a si. UNO Thantar hi leitlun huap ih Thantar (Flag) niam a si hrimhrim lo.\nTumtahmi le Hmuitinmi Pawl (Aims and Objectives)\n(1) Daihnak le kilhimawknak tuah ding.\n(2) Mi farah reithei zawnzai bawm ding, natnak do ding le cathiamlo pawl, upat tawnawk dingah a hmanmi le zalennak diktak thawi zirh awk ding.\n(3) Ram khat le Ram khat lakih pehtlaih awknak a cah sinsin thei nak ding.\n(4) Atlun ih tumtahmi pawl Ram tinih hman a si theinak dingah bawmtu tuan ding.\nUNO Sungtel (Membership of the UNO)\nSungtel Sinak (Admission of Members) : Suntel thar pawl “General assembly” ah “Security Council” ih lungkimnak le sungtel sicia tthenthum tthen ih tthenhnih talih lungkimnak in lakluh a si. Sungtel suah asilole cawlhter khalah cuti thotho in a si.\nHngetkhoh Sungtel (Permanent Members) : Security Council ih hngetkhoh sungtel pawl (Permanent Members)panga an um. Cu pawl cu: China, France, Russia, UK le USA an si.\nBulpak thuneihnak (Veto) : Hngetkhoh sungtel (Permanent member) in asilozawng ih Security Council hmangih lungkimnak pek (vote) kha “Veto” tin kawh a si. Cui Hngetkhoh sungtel lungawi thuneihnak pawl khal cu Veto a si.\nSungtelsinak (Membership) : UNO cin le dan ih a lungkim nemhnget mi sungtel pawl 50 an um. 1994 ih sungtel cu 185 an rak si. A hnuai ih tarlangmi pawl hi 1933 ih UNO sungtel pawl an si.\n1944 ah : USA ih kilkhawi dingih UNO ih a pekmi ram pakhat. Palau, independent pacific miphun thar.\nSungtel Silo Pawl (Non-members): (1) Switzerland (2) Taiwan. Nauru vekih a dang Ram fatete pawl betmi Tonga, Vatican City pawl tla UNO sungtel an si lo.\nUN in a thiltulmi pawl tuahsuak nakah athupi zetmi ‘Main Organ’ 6 a nei.\n· The Security Council\n· The Economic and Social Council\nSungtelsinak: UNO Ram pawlih sungtel sinak neitu zaten. Cui sungtel pawlin Palai panga ciar a thlah thei, asinan cui miphun cun “vote” khat ciar lawng a nei thei.\nHnatuannak Pawl (Functions): UNO sungtel dang khalin General Assembly ah theihternak (report) a pe thei. Cui thurelkhawmnak pawl cun UNO Daan le Duun hnuaiih “Security Council” thawi peihtlaihnak a nei mi ti lo cu lungkimnak a pe.\nMeetings: General Assembly in caanhmanten September zarh thumnak ih tlawngkai nihnih ni ah tawnkhawmnak an nei ringring.\nSungtelsinak (Membership): Security Council in sungtel 15 a nei – (Permanent members) Hngetkhoh sungtel pawl (China, France, Russia, Uk le USA) le adang (non-permanent members) hngetkhoh sungtel a si lo mi ih hrilmi pawlin Veto thuneihnak an lungawi pi zet. (Non-permanent) hngetkhoh sungtel asilotu pawl cu General Assembly ih hrilmi pawl an si. Cu pawl cu kumhnih a kim tinten thlengawknak an nei.\nHnatuannak (Function): Security Council cun International remdaihnak le kilvennak tuanvo a nei. Miphun tin, UNO ih sungtelsinak a hril lo, Council hmai ah thuharsa a tuah thei. Security Council cun remdaihnak ah lungkimnak a pe thei ih asilole atulmi a um pang asile cumi remdaihnak ngahsal thei dingin thu a pe thei.\nPursum leilawnnak le Pawlkawmnak Khawngsil (The Economic and Social Council)\nSungtelsinak (membership) : General Assembly ih thupi ih retmi thenthum ih thenhnih pawlih hrilmi Ram pawl ihsin sungtel 54 an tel. Thenthum thenih thenkhat sungtelih hrilmi pawl cu kumthum sung tuan dingih hrilmi an si ih tthenthum tthen ih tthenkhat sungtel pawl cu kumtin cawlh a si.\nHnatuannak pawl (Functions): Pursum leilawnnak le pawlkawmnak cun UNO thawi pehtlainak a neimi leitlun huap pursum leilawnnak, pawlkawmnak, nunphung, fimthiamnak, hardamnak le pehtlaihnak pawl a phur tel theh.\nRamhuap Dingfel thuthennak zung (International Court of Justice) ICJ\nSuntelsinak (membership): Security Council le General Assembly ih kumkhua hrang an hrilmi thuthentu 13 an tel.\nHnatuannak (Function) : Cumi in an hmaiih ruahdingmi danvekih thu el-awknak, UNO hleice palai pawl le cui daan vekih a ummi thuhla pawl parah ruahnak tha a pe.\nJustice R. S. Pathak, Chief Justice of India, anih hi April 18, 1989 ih ICJ ih hrilmi a si. Amah hi India ih a vawi thumnak himi laksawng pekmi a rung si. A dang pahnih cu Mr. Justive B.N. Rao le Mr. Justice Nagendra Singh an si.\nKilkhawitusinak Khawnsil (Trusteeship Council)\nHruaitu (Headed by) : Security Council ih lungkimih General Assembly ih tuanvo pekmi Secretary General a si.\nHnatuansung caan (Tenure) : Kum nga, cun a tikcu a cem hnu hrilawk salnak hrangih a remcan tiang.\nHnatuannak (Fucntion) : Himi cu UNO ih a cangvaitu, hohatu, hnatuan bawmtu pawl le UNO zungih kaihruaiawknak pi a si.\nUN ih General Secretary rak tuan dahtupawl (Secretary Generals of the UN)\nTrygve Lie 1946\nDag Hammarskjold (He was killed in an Air Crash) 1953-61\nU. Thant 1962-71\nDr. Kurt Waldheim 1972-81\nJavier Perez De Cuellar 1982-91 (Two Terms)\nDr. Boutros Ghali 1992-1997\nKofi Annan 1997-2007 (Two Terms)\nBan Ki-moon 2007-Till Date\nUNO In Official Ih a hmanmi Tawng Pawl (Official Languages of the UNO)\nUNO in official languages ti’h a theihpimi paruk a um:\nHminsin: A blogspot ta siarpaih hrangah tin lak a si.\nSuu Kyi Ih International Award, Honor Le Appointments A Ngahmi Pawl\nNobel Foundation In An Lawmman Ti Mal Ding\nUSA In Leitlun Ralthuam Kuatsuak Tambik ; Top 10